qundao/data-zh-poetry huggingface dataset:
三塔寺
作者：皇甫汸
朝代：明
体裁：七言律诗

唐朝敕寺苍山里，石壁晴岚护法轮。树冷阴崖常带雪，花深幽径不凋春。灯联宝塔传三昧，香拂铢衣断六尘。西竺本来开教地，叶榆流处是洹津。
三岩洞
作者：皇甫汸
朝代：明
体裁：五言律诗

峭石何年断，飞泉竟日闻。虚堂秋易入，晴树雨难分。夜似观庐瀑，朝疑带楚云。坐深罗袖冷，犹自恋氤氲。
三月十五夜月
作者：皇甫汸
朝代：明
体裁：五言律诗

南国催春暮，西园候月游。似珠沉曲浦，如镜挂层楼。影逐桃花落，香兼桂子浮。芳辉并可玩，讵是减清秋。
三色鲤
作者：皇甫汸
朝代：明
体裁：七言绝句

三江横贯两城中，同是潜鳞色不同。更道芳州多蕙草，几丛花发倚春风。
三衢道中
作者：皇甫汸
朝代：明

山居无别业，民俗半为农。树杪开山阁，溪弯置水舂。采薪朝候艇，乞火夜闻钟。岁晏收卢橘，犹堪比户封。
三衢道中
作者：皇甫汸
朝代：明
体裁：五言律诗

山居无别业，民俗半为农。树杪开山阁，溪湾置水舂。采薪朝候艇，乞火夜闻钟。岁晏收卢橘，犹堪比户封。
上夏左相
作者：皇甫汸
朝代：明
体裁：七言律诗

昔参多士谒平津，东阁开时奉后尘。门下怜才曾倒屣，车中容醉偶污茵。谢公久系苍生望，裴相犹怀绿野春。闻道金城图未上，且须持议在和亲。
上寿歌
作者：皇甫汸
朝代：明
体裁：古风

今皇纂历称元后，坐令一世跻仁寿。满朝上公多耄年，在野逸人半皤首。宝箓家闻东海谣，金樽户献南山酒。君侯诞自惠阳神，遥同崧岳拟生申。百年甲子才周日，七月清秋初度辰。燕开河朔全消暑，社结香山迥绝尘。簪緌履綦四座合，管弦丝竹两阶陈。炰鳖胹熊盘馔玉，沉瓜剥枣案罗珍。揽衣更起前为祝，尽道君侯备五福。不见阙下东方生，但招海上安期属。众宾就位余致词，忆昔与君年少时。运逢文教兴弘馆，诏对贤良践赤墀。仙班喜接弹冠盛，郎署何嫌执戟疲。英雄奋翼幸遭际，卿相策足可超致。祗知忠荩早垂勋，岂料才华翻取忌。三命争看獬豸尊，万里同为碧鸡使。人生行乐归去来，富贵荣名安在哉。借问冲星朝待漏，何如邀月夜衔杯。韦氏遗经堪嗣业，姜家大被况追陪。兄酬弟劝自年年，尔赏余敦池草前。既醉欲赓松柏咏，多情为赋棣华篇。
上巳日卢次楠宴集同周公瑕黄志淳伯氏季氏作
作者：皇甫汸
朝代：明
体裁：七言律诗

千里相逢在阖闾，坐谈长铗气凌虚。曹家见妒因题赋，梁狱伤心几上书。白骨东连新战地，黄河西绕故山居。古来俛仰俱陈迹，莫惜春风禊饮馀。
上巳日同友人集大宁寺得幽字
作者：皇甫汸
朝代：明
体裁：五言律诗

帝里冠裳集，禅堂禊事修。人天春驻景，花竹暝通幽。香积开芳宴，金河引曲流。谁云王逸少，陈迹独千秋。
上巳日游楞伽寺
作者：皇甫汸
朝代：明
体裁：五言律诗

春风祗苑上，今日禊堂开。驻盖松阴合，张帷柳色来。閒云忘宴坐，定水送流杯。向晚溪桥渡，何言洛饮回。
上方山楼春眺
作者：皇甫汸
朝代：明
体裁：五言律诗

翠竹围香阁，金沙引觉途。春光临槛发，尘事入门无。云气常飞雨，山形半折湖。众岩回合处，天外接浮图。
上李亚相汝立
作者：皇甫汸
朝代：明
体裁：七言律诗

玉署仙班第一流，甘泉终日奉宸游。填门宾御同元礼，满架图书似邺侯。春色散朝挥丽藻，夜深当宁待嘉猷。车茵坐拥沙堤上，争羡台臣正黑头。
与学仙者谈玄因讽以诗
作者：皇甫汸
朝代：明
体裁：五言排律

秦王访方士，汉武学神仙。安车来海上，蜚观架云边。宝鼎藏灵药，金箱出异编。日曾陪寝殿，时或幸甘泉。高掌朝承露，祥光夜亘天。从官数遗献，中使每传宣。巨迹逢难就，轻舟去不还。徒然闻望气，讵可得延年。
与郑司士夜话
作者：皇甫汸
朝代：明
体裁：五言律诗

故国经年别，他乡会面难。人疑天外至，花似梦中看。山瘴侵毡湿，江流绕舍寒。不知台省客，谁念一儒官。
丙午生日漫赋二首·其一
作者：皇甫汸
朝代：明
体裁：七言绝句

华省归来岁复临，金丹未就二毛侵。低眉漫忆从前事，几许当杯得快心。
丙午生日漫赋二首·其二
作者：皇甫汸
朝代：明
体裁：七言绝句

生朝不乐亦云痴，把酒持螯醉一时。王微也解名相累，抗世安须吏部为。
东昌寄包理官节
作者：皇甫汸
朝代：明
体裁：五言律诗

雪载东昌道，停舟重忆君。地犹齐望迹，城是鲁连勋。年少能为政，风流妙属文。郡斋开岱岳，终日对氤氲。
东昌道中九日
作者：皇甫汸
朝代：明
体裁：五言律诗

客路登高处，荒台引望遥。雁闻淮海尽，花见鲁门飘。市酒无遗赠，村居但采樵。离魂归未得，应待楚人招。
东林寺
作者：皇甫汸
朝代：明
体裁：五言律诗

远公禅诵处，精舍宛然开。庐岳当窗见，溪流涌杖回。玄风真可揖，幽兴渺难裁。尚愧浮湘去，何年入社来。
东溪寺
作者：皇甫汸
朝代：明
体裁：五言律诗

东溪斜带郭，数里接仙源。岚气回盘岭，滩声到石门。僧开翠微舍，客造白云轩。讶可无机事，看鸥代晤言。
东禅寺题张琴师故居
作者：皇甫汸
朝代：明
体裁：七言绝句

遗民昔日寄东林，弹指韶年去复今。借问虎溪明月夜，几多流水在琴心。
东郭山庄
作者：皇甫汸
朝代：明
体裁：五言律诗

为访东皋上，荒芜素业存。引湖供灌溉，葺竹绕篱垣。望岁逢春及，移舟到夜昏。归田倘可遂，输税奉明恩。
东隐篇
作者：皇甫汸
朝代：明
体裁：五言律诗

避地新郊外，移家故水滨。晴窗先见曙，虚馆易生春。丛桂青山卧，扶桑碧海邻。登皋一舒啸，浩旷得吾真。
东麓亭候月
作者：皇甫汸
朝代：明
体裁：五言律诗

人世应难会，天都岂易游。兰尊烦载酒，竹径共登楼。云抱山河壮，霞藏洞壑幽。最怜今夜月，翻似胜中秋。
严公解相还豫章追送淞陵作三首·其三
作者：皇甫汸
朝代：明
体裁：七言律诗

今时元相古疑丞，宿德朝中久见称。暂免岂淹安石卧，再来应就潞公徵。舰陈兵卫遥张帜，邑奉郊劳夜举灯。若访西湖旧游寺，休将玉带弃山僧。
严公解相还豫章追送淞陵作三首·其二
作者：皇甫汸
朝代：明
体裁：七言律诗

明时扈圣廿年馀，始得衔恩谢直庐。秀水池台非旧筑，钤冈花径是新除。县家岁给山公粟，门巷高悬薛氏车。舟泊吴江秋乍冷，野人聊为献鲈鱼。
严公解相还豫章追送淞陵作二首
作者：皇甫汸
朝代：明

古来开阁自平津，几见功成得奉身。逸老特蒙优诏赐，乞骸何用屡书陈。东都饮饯辞供帐，南驿乘符速去轮。归到宜春酒应熟，散金惟欲会乡人。明时扈圣廿年余，始得衔恩谢直庐。秀水池台非旧筑，钤冈花径是新除。县家岁给山公粟，门巷高悬薛氏车。舟泊吴江秋乍冷，野人聊为献鲈鱼。
严公解相还豫章追送淞陵作二首·其一
作者：皇甫汸
朝代：明
体裁：七言律诗

古来开阁自平津，几见功成得奉身。逸老特蒙优诏赐，乞骸何用屡书陈。东都饮饯辞供帐，南驿乘符速去轮。归到宜春酒应熟，散金惟欲会乡人。
严公解相还豫章追送淞陵作二首·其二
作者：皇甫汸
朝代：明

明时扈圣廿年余，始得衔恩谢直庐。秀水池台非旧筑，钤冈花径是新除。县家岁给山公粟，门巷高悬薛氏车。舟泊吴江秋乍冷，野人聊为献鲈鱼。
中山登塔
作者：皇甫汸
朝代：明
体裁：五言律诗

缥缈中山塔，今登绝顶归。凭虚凌佛界，揽胜俯皇畿。梵乐云流响，天花雨迸飞。暝来风气入，洒洒逼人衣。
中秋
作者：皇甫汸
朝代：明
体裁：五言律诗

马上度中秋，娟娟照客愁。光涵金镜出，色傍玉珂流。病骨思灵药，羁栖叹敝裘。关山无限意，怅望陇西头。
中秋怀旧三首·其一
作者：皇甫汸
朝代：明
体裁：七言绝句

玉街芳树奈清秋，明月高悬十二楼。犹记江淹题赋手，夜深操笔对淮流。
中秋怀旧三首·其三
作者：皇甫汸
朝代：明
体裁：七言绝句

斗城风物最堪怜，一掷流光二十年。嵇阮同游无半在，可禁吹笛落花前。
中秋怀旧三首·其二
作者：皇甫汸
朝代：明
体裁：七言绝句

宝马垂鞭过狭斜，金尊不惜醉琵琶。五陵信是多年少，敦赏何能及谢家。
中秋日游灵应观值雨
作者：皇甫汸
朝代：明
体裁：五言律诗

紫馆凌虚入，玄宫溯水开。池经龙濯后，坛记鹤飞回。雨即真人洞，云疑神女台。为燃芝炬引，不假桂轮来。
中秋篇
作者：皇甫汸
朝代：明
体裁：七言律诗

朝来细雨落缤纷，向晚清光散彩云。自是广寒贪皎洁，不随巫峡傍氤氲。高楼张宴停杯待，别馆吹箫度曲闻。玉箸深闺啼少妇，关山终夜望夫君。
临江驿中秋
作者：皇甫汸
朝代：明
体裁：七言绝句

驿路临江接汉阴，洞庭秋气转萧森。吴关一望三千里，为借清光寄远心。
临高台
作者：皇甫汸
朝代：明

高台望不极，临伫意何穷。茂苑花为苑，吴宫锦作宫。管弦虚夜月，罗绮罢春风。独惜乌啼处，犹闻曲怨中。
为僧题画
作者：皇甫汸
朝代：明
体裁：七言绝句

谁道空门无世缘，画图犹自向人传。诗成何限清秋兴，恰似休公怨别年。
为张含追悼少君二首闻遗孩孝慧云·其一
作者：皇甫汸
朝代：明
体裁：五言律诗

旧事徵彤管，新诗哭繐帷。一朝谢膏沐，谁复嗣音徽。入室看遗桂，临堂问卷衣。世人无李少，空望彩云飞。
为张含追悼少君二首闻遗孩孝慧云·其二
作者：皇甫汸
朝代：明
体裁：五言律诗

埋玉嗟之子，宁馨有令儿。多应怜凤羽，非止为蛾眉。夜壑长留恨，春风祗益悲。名香产西域，不验返魂时。
为许氏赠妾
作者：皇甫汸
朝代：明
体裁：五言律诗

窈窕一佳人，铅华世绝伦。花因解语艳，山入画眉颦。宝髻随时广，罗衣逐态新。坐令幽谷里，无夜不生春。
丽春宫人词次韵二首
作者：皇甫汸
朝代：明

汉宫初进美人歌，一日春晖到绮罗。漫向玉阶啼粉泪，试开金箧理妆螺。从登豹辇衔恩甚，特赐鸾笺命藻多。总是相如能献赋，文园归后奈君何。掖庭诸伴尽承私，犹是长门奉帚时。夜月罗帏空自照，春风玉辇不教随。画图旧掩明君貌，团扇新传班女词。争得蛾眉无解妒，一开金屋宠全移。
丽春宫人词次韵二首·其一
作者：皇甫汸
朝代：明
体裁：七言律诗

汉宫初进美人歌，一日春晖到绮罗。漫向玉阶啼粉泪，试开金箧理妆螺。从登豹辇衔恩甚，特赐鸾笺命藻多。总是相如能献赋，文园归后奈君何。
久雨
作者：皇甫汸
朝代：明
体裁：五言律诗

政虎闻由昔，民鱼验自今。五湖成大浸，累月示恒阴。避世甘沦弃，全身但陆沉。何能上封事，徒为赋愁霖。
乌夜啼
作者：皇甫汸
朝代：明

长乐宫中秋夜长，美人新得幸君王。别馆不愁金作屋，曲池无羡玉为梁。门前数报公车过，楼下时闻脂粉香。总是啼乌声转切，欢娱那解曲凄凉。
乐府十二首（嘉靖丙寅作） 其一 乘法驾
作者：皇甫汸
朝代：明

乘法驾，出潜邸。辞兰坂，臻枫陛。握乾符，奉慈旨。桥中倾，碣呈字。从臣观，稽首喜。应帝期，称天子。泰阶升，更化始。陋代来，劣舂起。
乐府十二首（嘉靖丙寅作） 其七 管背汉
作者：皇甫汸
朝代：明

羯虏骄鸷惟吉囊，自称华裔衄先皇。长伎一逞百不当，谁为谍者伧子王。憺威藉宠祈上玄，有征无战神武宣，班师振旅歌凯旋。
乐府十二首（嘉靖丙寅作） 其三 秩郊禋
作者：皇甫汸
朝代：明

坛畤准圆方，神祇奠南北。夕郎奏既俞，春卿议佥集。睿想孚筮从，鸿图表景测。山燎迎初阳，寅威练嘉日。裸献戾上公，参乘简元戚。八骏夹电驰，六龙戴星出。天路抗旌旄，云门间琴瑟。殷荐升紫烟，告成瘗苍璧。齐幄肃华班，旋涂厉清跸。灵贶展斯今，仁孝光自昔。
乐府十二首（嘉靖丙寅作） 其九 海波平
作者：皇甫汸
朝代：明

岛夷日本称最雄，髡首骈拇炯两瞳。乘舟截险洪涛中，跳梁若蝶聚若蜂。揭竿烈炬耀日红，攻城掠邑谁婴锋。红女休织田无农，帝命祀海惟司空。授脤秉钺有胡公，狼兵苗卒集江东。夜纵巨舰突蒙冲，俘海系直奏肤功，兔穷鸟尽艰厥终。
乐府十二首（嘉靖丙寅作） 其二 釐庙制
作者：皇甫汸
朝代：明

典礼成，四海谧。享祀禋，九庙翼。考明堂，筵太室。献皇跻，烈祖匹。故鬼小，幽灵假。咏孝思，歆明德。
乐府十二首（嘉靖丙寅作） 其五 展陵
作者：皇甫汸
朝代：明

帝眷园寝，谒款丘陵。驰道旦筑，行殿宵营。亘帷成屋，列幔为城。般云谢巧，周日非灵。乾行玉辇，坤御金舆。六宫婉从，万国宾趋。銮铃响递，环佩声徐。五臣供帐，百辟燕酺。朱明司辰，清和肇节。草树蒙恩，禽鱼腾悦。周历皇畿，轸兹民业。遐揽边关，洪思祖烈。去遵鸾辂，归泛龙舟。山开阳翠，川效安流。柔情并畅，睿藻扬休。枚朔第颂，翎赞王猷。
乐府十二首（嘉靖丙寅作） 其八 寝盟
作者：皇甫汸
朝代：明

庚戌之秋虏大入，渡桑越碣逾古北。烽火夜照甘泉宫，旌竿昼蔽长安陌。驱我士女蒙毳衣，屠我牛羊为湩食。镇臣气丧，边将兵弛。侵职滥官，勤王者死。决胜岂有帷中谋，主和遂贻城下耻。天子旦集廷臣议，日中不决犹素纸。蜀郡才华久称赵，慷慨挺身言致讨。书生由来剑术疏，往系单于惟饵表。议上始觉龙颜开，司马授策，宗伯举杯。登陴一呼，疾声震雷。胡儿跃马趋风回，群工献寿咏康哉。
乐府十二首（嘉靖丙寅作） 其六 思旧邦
作者：皇甫汸
朝代：明

南巡纪胪岳，东幸缅怀丰。白水循往辙，丹陵访故宫。江汉眺吾楚，霜露怆宸衷。电奔翼八骏，云兴扈六龙。不有居者谁监国，皇储旦截驰道出。翟相行边细柳中，顾公锁钥青门北。昼发邯郸道，夜渡黄河湄。军容肃肃间官仪，豹尾后载班姬随。卫火弗戢，漳流半湮。宪臣褫爵服，邦侯械以徇。旌旗蔽日指樊城，箫管具举叠金钲。父老稽首遮道迎，椎牛置酒宴镐京。山川遍喜色，禽鸟递欢声。辟朱阍，扫青室。思履綦，存衽席。斋心望祀纯德间，周爰园寝凄天颜。诏发郢门迈燕关，格祖特告銮舆还。
乐府十二首（嘉靖丙寅作） 其十一 遣仙使
作者：皇甫汸
朝代：明

周穆穷寰宇，汉武慕蓬壶。东生游调笑，西母宴欢愉。颠既廑币，丰亦枉蒲车。缓龄韬上药，御气秘真符。台端两侍御，将命发天都。齐梁历南楚，瓯越尽东吴。姓名河上隐，物色市中趋。金简探绿籍，琼笈访朱书。曾未三载还，幸与百年俱。筑馆礼上士，授粲出中厨。行闻避骢马，归见绾银鱼。稽首愿玉体，寿考永无虞。
乐府十二首（嘉靖丙寅作） 其十二 考芝宫
作者：皇甫汸
朝代：明

河清社鸣诞圣人，握符缵历，靡瑞不臻。天垂卿云景星现，地出醴泉泽曼衍。导禾六穗麦两岐，嘉瓜并蒂连理枝。三足轩翥肉角嬉，龟鹿雀兔咸素姿。包匦驿贡赆四驰，芝草凝祥处处生。献庙忽产屋之楹，瑶光莹洁秀九茎，铜池芝房恶足称。帝命作宫，时享以报。子孙千亿，昌胤允绍。
乐府十二首（嘉靖丙寅作）·乘法驾
作者：皇甫汸
朝代：明

乘法驾，出潜邸。辞兰坂，臻枫陛。握乾符，奉慈旨。桥中倾，碣呈字。从臣观，稽首喜。应帝期，称天子。泰阶升，更化始。陋代来，劣舂起。典礼成，四海谧。享祀禋，九庙翼。考明堂，筵太室。献皇跻，烈祖匹。故鬼小，幽灵假。咏孝思，歆明德。坛畤准圆方，神祇奠南北。夕郎奏既俞，春卿议佥集。睿想孚筮从，鸿图表景测。山燎迎初阳，寅威练嘉日。裸献戾上公，参乘简元戚。八骏夹电驰，六龙戴星出。天路抗旌旄，云门间琴瑟。殷荐升紫烟，告成瘗苍璧。齐幄肃华班，旋涂厉清跸。灵贶展斯今，仁孝光自昔。宬皇史，函帝籍。金为匮，石为室。签汇绨缃部甲乙。迩文华，充武库。简鸿儒，雠豕误，于万斯年守之锢。帝眷园寝，谒款丘陵。驰道旦筑，行殿宵营。亘帷成屋，列幔为城。般云谢巧，周日非灵。乾行玉辇，坤御金舆。六宫婉从，万国宾趋。銮铃响递，环佩声徐。五臣供帐，百辟燕酺。朱明司辰，清和肇节。草树蒙恩，禽鱼腾悦。周历皇畿，轸兹民业。遐揽边关，洪思祖烈。去遵鸾辂，归泛龙舟。山开阳翠，川效安流。柔情并畅，睿藻扬休。枚朔第颂，翎赞王猷。南巡纪胪岳，东幸缅怀丰。白水循往辙，丹陵访故宫。江汉眺吾楚，霜露怆宸衷。电奔翼八骏，云兴扈六龙。不有居者谁监国，皇储旦截驰道出。翟相行边细柳中，顾公锁钥青门北。昼发邯郸道，夜渡黄河湄。军容肃肃间官仪，豹尾后载班姬随。卫火弗戢，漳流半湮。宪臣褫爵服，邦侯械以徇。旌旗蔽日指樊城，箫管具举叠金钲。父老稽首遮道迎，椎牛置酒宴镐京。山川遍喜色，禽鸟递欢声。辟朱阍，扫青室。思履綦，存衽席。斋心望祀纯德间，周爰园寝凄天颜。诏发郢门迈燕关，格祖特告銮舆还。羯虏骄鸷惟吉囊，自称华裔衄先皇。长伎一逞百不当，谁为谍者伧子王。憺威藉宠祈上玄，有征无战神武宣，班师振旅歌凯旋。庚戌之秋虏大入，渡桑越碣逾古北。烽火夜照甘泉宫，旌竿昼蔽长安陌。驱我士女蒙毳衣，屠我牛羊为湩食。镇臣气丧，边将兵弛。侵职滥官，勤王者死。决胜岂有帷中谋，主和遂贻城下耻。天子旦集廷臣议，日中不决犹素纸。蜀郡才华久称赵，慷慨挺身言致讨。书生由来剑术疏，往系单于惟饵表。议上始觉龙颜开，司马授策，宗伯举杯。登陴一呼，疾声震雷。胡儿跃马趋风回，群工献寿咏康哉。岛夷日本称最雄，髡首骈拇炯两瞳。乘舟截险洪涛中，跳梁若蝶聚若蜂。揭竿烈炬耀日红，攻城掠邑谁婴锋。红女休织田无农，帝命祀海惟司空。授脤秉钺有胡公，狼兵苗卒集江东。夜纵巨舰突蒙冲，俘海系直奏肤功，兔穷鸟尽艰厥终。三殿灾，双阙燎。天子避寝，厌胜以祷。朝右个，御西清。玉食有减，金悬无声。谁其梓慎窥大庭，流乌化雀将焉征。除旧布新承天意，司空饬材俾壮丽。宅中建极，钦哉从事。周穆穷寰宇，汉武慕蓬壶。东生游调笑，西母宴欢愉。颠既廑币，丰亦枉蒲车。缓龄韬上药，御气秘真符。台端两侍御，将命发天都。齐梁历南楚，瓯越尽东吴。姓名河上隐，物色市中趋。金简探绿籍，琼笈访朱书。曾未三载还，幸与百年俱。筑馆礼上士，授粲出中厨。行闻避骢马，归见绾银鱼。稽首愿玉体，寿考永无虞。河清社鸣诞圣人，握符缵历，靡瑞不臻。天垂卿云景星现，地出醴泉泽曼衍。导禾六穗麦两岐，嘉瓜并蒂连理枝。三足轩翥肉角嬉，龟鹿雀兔咸素姿。包匦驿贡赆四驰，芝草凝祥处处生。献庙忽产屋之楹，瑶光莹洁秀九茎，铜池芝房恶足称。帝命作宫，时享以报。子孙千亿，昌胤允绍。
乐清登箫台访洛箫泉
作者：皇甫汸
朝代：明
体裁：古风

仙踪讵可攀，荒台尚堪访。箫弄清泉中，舄振紫岩上。波动若鸾沈，云飘似凫往。浮筠本无垢，托心在尘想。花溪如有灵，应流盖山响。
乐清登箫台访浴箫泉
作者：皇甫汸
朝代：明

仙踪讵可攀，荒台尚堪访。箫弄清泉中，舄振紫岩上。波动若鸾沉，云飘似凫往。浮筠本无垢，托心在尘想。花溪如有灵，应流盖山响。
乘法驾
作者：皇甫汸
朝代：明
体裁：乐府曲辞

乘法驾出潜邸，辞兰坂臻枫陛。握乾符奉慈旨，桥中倾碣呈字。从臣观稽首喜，应帝期称天子。泰阶升更化始，陋代来劣舂起。
九日书怀
作者：皇甫汸
朝代：明
体裁：五言律诗

卧病谢尘事，堂阴感迅商。懒成中散慢，醒学次公狂。菊向篱堪采，松依径久荒。不知吹帽客，何处醉重阳。
九日同省僚欧阳清陈乙俞咨伯登慈仁寺阁值雨作二首·其一
作者：皇甫汸
朝代：明
体裁：五言律诗

宝地蟠香阁，金天轶化城。慈云当牖缀，定水过轩明。座演沙尼梵，杯餐楚客英。玄探兼节赏，并与畅高情。
九日同省僚欧阳清陈乙俞咨伯登慈仁寺阁值雨作二首·其二
作者：皇甫汸
朝代：明
体裁：五言律诗

地拟龙山胜，天开凤野雄。玉移兰省散，金泛菊尊空。雁度凭高外，猿参习静中。忽闻飞法雨，真欲御归风。
九日吴山登眺作
作者：皇甫汸
朝代：明
体裁：五言排律

昔数登高节，今当故国台。游龙孟生去，戏马宋公来。信美吴山曲，标奇茂苑隈。扬帆泛清浅，张组历崔嵬。潭影涵空洁，岩霏杂翠回。凌飙知气肃，践露觉年催。旅迹鸿初至，蓬心菊始开。谁能对舞袖，犹自惜行杯。
九日寄子约
作者：皇甫汸
朝代：明
体裁：五言律诗

三吴犹转战，万里共含愁。苡薏蛮中老，茱萸海上秋。怀仙入灵境，为政见风流。自愧投荒者，何时逐少游。
九日寄子约
作者：皇甫汸
朝代：明
体裁：五言律诗

漫有登高处，兼当远望何。对花惊白发，见雁忆黄河。乱后书来少，霜前木落多。不堪羁宦日，同是阻干戈。
九日寄子约（时海寇甫戢，闻河中盗起）
作者：皇甫汸
朝代：明

漫有登高处，兼当望远何。对花惊白发，见雁忆黄河。乱后书来少，霜前木落多。不堪羁宦日，同是阻于戈。
九日怀楚中旧僚
作者：皇甫汸
朝代：明
体裁：七言律诗

去年九日登高处，野寺深山历楚台。黄菊正堪携酒过，青莲却为散花开。阁中云气千峰入，槛外江流万里回。欲问同游今健否，衡阳不见雁飞来。
九日扶侍桂坞登高
作者：皇甫汸
朝代：明
体裁：五言律诗

桂岭茱萸节，兰轺綵服游。凉生青女月，花满翠微秋。帽似登龙兴，尊疑戏马留。晚来香近酒，胜采落英浮。
九日柬张子醇
作者：皇甫汸
朝代：明
体裁：五言律诗

早就渊明里，年年九日杯。竹深聊自径，花发复谁台。避世阴阳逼，怀人木叶哀。餐英应不老，但遣白衣来。
九日登半塘寺阁
作者：皇甫汸
朝代：明
体裁：五言律诗

旧识诸天界，今为九日游。寒塘但苍霭，何处访缁流。钟带西林寺，帆通近郭舟。凭高揽风物，摇落不胜秋。
九日纪胜上李夏二宰相五十韵
作者：皇甫汸
朝代：明
体裁：五言排律

御气肇重阳，徵期复际昌。百揆藉元老，一德颂明良。丙魏同兴汉，皋夔乃佐唐。丹心熙帝载，黑发掌皇纲。衮职期多补，台司表异常。入朝荣剑履，纬国粲圭璋。雅望威边服，嘉谟积庙廊。泰阶调玉烛，玄籥启金方。飒飒轻飙举，霏霏湛露瀼。虹文亦已戢，龙火遂司藏。寒谢庭梧色，丛飘苑桂香。人间逢九日，天上俪三光。晋接来枢掖，恩酺罢柏梁。龙山怅前迹，凤甸眷时芳。赤舄辞东观，华筵列北堂。言从戏马路，遥指问牛乡。麾协非熊兆，幡悬并鹿祥。青门遵䆗窱，玄圃戾徜徉。长乐通侯第，平泉隐相庄。灌龙回绣浦，鸣雁集瑶塘。飞陛连阿阁，交疏引洞房。章台堪入画，金谷宛成妆。西对燕山曲，南邻潞水傍。芙蓉纷冉冉，荇蒂蔼苍苍。径转疑彭泽，园开类辟疆。奇葩千品缀，珍果四时尝。叶密无援李，林深有憩棠。灵鱼窥豹饰，幽鸟避麟裳。假日登高会，需云乐宴张。花从青女献，酒讶白衣将。宠佩萸房紫，英餐菊蕊黄。烹葵充宝馔，蒸蕙错琼粻。禹膳传频锡，尧樽荐未央。仙肴饫脭脆，雅乐被宫商。赵舞超方逸，燕歌慨似慷。鲲弦泛清瑟，凤吹度朱簧。攀石苔侵屐，穿云竹碍珰。主前称万寿，宾起示周行。遇井防投辖，临溪忆钓璜。纫兰滋九畹，馌稼涤千场。鸿渚游襟敝，鹏霄晀思飏。宁知升上宰，犹尔慕羲皇。张组移歌席，挥戈递羽觞。沙堤微鉴月，烟术净含霜。筌理冥都契，机心坐忽忘。悲秋感羁客，览物倦潜郎。开阁登瀛晚，乘槎属汉长。骊驹留既醉，蟋蟀戒无荒。兹会佳难再，斯游盛必彰。谁能序终宴，徒自愧雕章。
九日结客湖山登高怅无欢悰漫不成咏章宪副以诗惠讯赋此解嘲
作者：皇甫汸
朝代：明
体裁：七言律诗

湖山风景控长洲，不减龙山九日秋。香梵林中居士社，笙歌塘上美人舟。自怜白发身犹健，欲咏黄花思未酬。羡尔闭门能觅句，卧游玄想胜来游。
九日聂尉邀余江游至定光岩登高
作者：皇甫汸
朝代：明
体裁：五言律诗

凤刹元侵汉，龙宫况倚台。慈灯乘月起，福酒荐花开。云气空中现，江光定里来。还将吹帽兴，并作泛槎回。
九日观骑射同子约作
作者：皇甫汸
朝代：明
体裁：五言律诗

江东少年子，结束逞雄材。夜宿歌姬馆，朝登选将台。轻飙连骑发，弯月抱弓开。二谢登高处，聊同戏马回。
九日邀郡守吴山登高
作者：皇甫汸
朝代：明
体裁：七言律诗

西历郡峰到上头，诸天下瞰五湖流。韦郎治郡多公暇，白傅耽山况属秋。黄菊紫萸开胜会，朱幡皂盖引仙驺。古来风景褰帷处，非是寻常落帽游。
九日酌郑子馆欲游水头不果
作者：皇甫汸
朝代：明
体裁：七言律诗

水上何言九日台，城西草堂今好开。霜前醉倩茱萸把，云外愁连鸿雁来。宋馆凄凉无客赋，楚江迟暮有人哀。不堪殊土飞蓬鬓，那遣流光到菊杯。
九月十日同薛考功蔡比部王户曹游东园作二首·其一
作者：皇甫汸
朝代：明
体裁：五言律诗

西京从宦侣，一过五侯家。门闭聊看竹，林深自落花。池通淮水曲，亭带冶城斜。坐得忘归趣，何因恋物华。
九月十日同薛考功蔡比部王户曹游东园作二首·其二
作者：皇甫汸
朝代：明
体裁：五言律诗

别业青门侧，幽居紫禁邻。台馀九日宴，林驻四时春。听鸟閒情适，看花逸兴新。会宜容傲吏，长作灌园人。
九月廿五日郢中遇雪
作者：皇甫汸
朝代：明
体裁：五言律诗

岁闰生寒早，秋深遂雪飞。云连荆树密，日绕汉江微。园或疑梁是，溪将作剡非。但令闻妙曲，讵惜和人稀。
九月晦日
作者：皇甫汸
朝代：明
体裁：五言律诗

雁序逢秋杪，鹏霄睇日斜。帝阶蓂罢叶，客馆菊犹花。信美非吾土，纷回是物华。讵堪霜露变，临水怅蒹葭。
予被论屏居侯子舜昭撰怀慰赋见寄奉答
作者：皇甫汸
朝代：明
体裁：七言律诗

世路风波不可闻，还山直欲避人群。素书远谢双鱼赠，藻赋新传九辩文。响振萧斋聊掷地，思飞台岳会凌云。明珠寄语须珍重，按剑相投恐未分。
二月二日子约席上玩雪同咏二首·其一
作者：皇甫汸
朝代：明
体裁：七言绝句

今年逢闰讶春迟，积霰凝晖似腊时。杨柳何因飞早絮，梅花浑已拂残枝。
二月二日子约席上玩雪同咏二首·其二
作者：皇甫汸
朝代：明
体裁：七言绝句

飞花缀户总瑶芳，东素纤腰映舞行。最是多情何水部，故教罗绮唤春光。
二月十三日与杨中丞王舍人陆仪郎姚茂宰集吴氏园亭
作者：皇甫汸
朝代：明
体裁：五言律诗

恒阴方浃月，寂寞过花辰。不造河阳馆，安知别有春。池台尚存故，畦径稍更新。同是嵇公客，当杯独怆神。
二月十五夜子浚兄灯宴再赋
作者：皇甫汸
朝代：明

再吐金枝焰，重开玉树花。非关耽夜饮，直是眷年华。影缕交花艳，明珠减月辉。君能留顾盼，时得奉芳菲。
二月十五夜子浚兄灯宴再赋·其一
作者：皇甫汸
朝代：明

再吐金枝焰，重开玉树花。非关耽夜饮，直是眷年华。
二月十五夜子浚兄灯宴再赋·其二
作者：皇甫汸
朝代：明
体裁：五言绝句

彩缕交花艳，明珠减月辉。君能留顾盼，时得奉芳菲。
二月十五夜子浚兄灯宴再赋·其二
作者：皇甫汸
朝代：明

影缕交花艳，明珠减月辉。君能留顾盼，时得奉芳菲。
二月十四日金子以余将北征携酒言别怀往赋诗
作者：皇甫汸
朝代：明
体裁：五言律诗

江郭携尊酒，花天赠远行。琴宜谢邛邑，裘愧入秦京。暂寄西园赏，终多南浦情。离怀何以喻，弦管厉清声。
二郎回溪词
作者：皇甫汸
朝代：明
体裁：古风

谢公永嘉守，在郡宥无为。敦赏值令弟，华萼每相携。跻险既山顿，穷源亦水嬉。溪名沐鹤是，人睹游龙非。驾言辍棹际，并影浣花时。凌波餐秀色，拾翠逗芳仪。援琴挑未就，解佩赠犹疑。高唐侈宋玉，洛浦怅陈思。抒章但唇动，缔心空目驰。来同湫风止，去作飘云辞。停声《三妇艳》，嗣响《二郎回》。
二郎回溪词（事载《青田邑志》）
作者：皇甫汸
朝代：明

谢公永嘉守，在郡宥无为。敦赏值令弟，华萼每相携。跻险既山顿，穷源亦水嬉。溪名沐鹤是，人睹游龙非。驾言辍棹际，并影浣纱时。凌波餐秀色，拾翠逗芳仪。援琴挑未就，解佩赠犹疑。高唐侈宋玉，洛浦怅陈思。抒章但唇动，缔心空目驰。来同湫风止，去作飘云辞。停声《三妇艳》，嗣响《二郎回》。
二鹦鹉诗·其一
作者：皇甫汸
朝代：明
体裁：七言绝句

慧性能言冰雪姿，玉阶曾亦侍光仪。年来翠袖争承宠，讵是霓裳进舞时。
二鹦鹉诗·其二
作者：皇甫汸
朝代：明
体裁：七言绝句

身向炎方万里归，众宾谁不讶朱衣。汉庭白首为郎者，犹未衔恩得借绯。
于役吴乡值伯兄下第来集
作者：皇甫汸
朝代：明
体裁：古风

余来自越郡，君至由燕京。解裘洛尘积，对酒乡思生。为语北征事，犹多西笑情。紫塞方传箭，潢池复弄兵。受釐在宣室，遣使出蓬瀛。上书或不御，投笔竟谁成。防秋边骑入，何日海波平。年已非轩冕，志岂眷緌缨。愿守箕颍节，还就河阳耕。闻斯倚增叹，从此欲遗荣。
五台行赠陆仪曹
作者：皇甫汸
朝代：明
体裁：古风

驻马且勿辞，问君何所之。开樽永今夕，倾盖忆当时。忘年北海非文举，为政东阿似子奇。官迁典礼朝趋省，职守文园夜侍祠。君方用世睎时哲，我已还山谢朝列。览鬓不觉二毛侵，弹指那禁十年别。君家门阀人尽闻，况复兄弟迈机云。栖迹人间世，游心物外群。山向五台开岳色，水从三晋引河汾。昔时尚有任安在，挥麈谈兵气慷慨。敢犯风波屡阽危，宁知岁月不相待。一朝功就身已亡，空留庙寝阖闾乡。阵望海营犹立帜，碑存岘首但沾裳。男儿及时策足据要路，如君高才岂同瓠。会须施泽济苍生，安事呼雷守墟墓。何颙贪佛宦情迂，五峰深处谒文殊。鸿濛相见曾无语，象罔归来自得珠。
五日书怀
作者：皇甫汸
朝代：明
体裁：七言律诗

麦风吹雨昼漫漫，信是江城五月寒。病起入山思采药，客来开径强簪冠。销兵何用灵符厌，续命须萦臂缕宽。箧内旧蒙宫扇赐，祗应留作媫妤看。
五日松江道中
作者：皇甫汸
朝代：明
体裁：五言律诗

积水云间杳，轻帆雨后孤。红巾横道路，白发滞江湖。客梦遥惊鹤，乡心欲问鲈。干戈正满眼，空对辟兵符。
五日立春庭宴
作者：皇甫汸
朝代：明
体裁：七言律诗

青旂应律转韶年，綵幄迎祥庆赐筵。五荚蓂敷尧砌日，千条柳拂汉宫烟。雕盘行菜春光泄，宝鼎调兰淑气传。献节已占阳令改，衔恩偏在物华先。
五日集子安馆中同赋
作者：皇甫汸
朝代：明
体裁：五言排律

兄弟有辉光，翻飞在帝乡。朝回趋建礼，节赏遇端阳。花缔金门萼，鸿联玉殿行。辟兵同系缕，窃命并含香。采艾悬郎署，分蒲引客觞。诗惭称小谢，名忝继元方。晞露湛恩渥，披云藻思扬。常兹欢宴会，无复梦池塘。
五花殿
作者：皇甫汸
朝代：明
体裁：七言绝句

浮图曾记当年建，七殿盘空标彩霞。金轮岂合为倾圮，宝殿空馀散五花。
亲友道余至京口拟登金山饯别值雨不果
作者：皇甫汸
朝代：明
体裁：五言律诗

云将孤岛翳，雨阻一江分。竟日岚犹湿，终宵汐迸闻。游心飞浩渺，望眼入氤氲。莫恨登临晚，晴时是别君。
人日偕马李二僚孟吴两文学并张子过朱氏登楼
作者：皇甫汸
朝代：明
体裁：七言律诗

王家种竹开三径，人日留宾拟七贤。潘县桃花晴弄日，漳河柳色净含烟。青春好趁登楼阁，深夜犹闻度管弦。自笑微官淹墨绶，几时嘉会召金钱。
人日访过叟
作者：皇甫汸
朝代：明
体裁：五言律诗

献岁逢人日，携群访客居。葺茅依旧径，灌药引新渠。帘下君平易，帷中叔夜书。春风何意早，一奉坐谈馀。
今辰行五月十二日先忌辰作
作者：皇甫汸
朝代：明
体裁：古风

今辰何辰心烦伤，无言伫立涕沾裳。悠悠苍天安可问，肃肃玄寝神如将。忆昔承恩拜家庆，初筵白发双相映。采兰不顾尚书期，及瓜每后君王命。此时嘉宾四座倾，满堂宴笑春风生。繁弦促柱发雅奏，白华朱萼敷鲜英。人事分明有代谢，庆者在门吊在舍。申伯虚传崧岳灵，方朔奄随岁星化。高台垂云为我阴，密室含霜讵知夏。昔日千金献寿人，今翻上食繐帷陈。悲风南来少宁树，颓波东逝不回津。以此思哀哀更泣，亦知予告何嗟及。岂复殷勤杯酒欢，空馀髣髴画图看。黄门且念奉母去，清河欲诔痛才难。
从事河上
作者：皇甫汸
朝代：明
体裁：五言律诗

昔官淹水部，兹役愧飘蓬。散帙观周传，寻源念禹功。荒城下寒日，落叶送秋风。独有逍遥意，将从河上公。
从军行二首寄赠杨用修·其一
作者：皇甫汸
朝代：明
体裁：古风

鸿运纂丕基，龙飞起潜邸。圣孝亶渊衷，徽猷迈前轨。聚讼纷盈庭，批鳞抗群议。徒逞折角雄，犹取越樽忌。在宥蒙至仁，承嘉远投裔。稽首金马门，伤心碧鸡戍。幕府雅好贤，辟君掌书记。三纪踰瓜期，数口尚匏系。朅来秉宪章，欲往问奇字。为赋从军行，聊展怀人思。
从军行二首寄赠杨用修·其二
作者：皇甫汸
朝代：明
体裁：古风

思文际圣君，稽首萃群辟。子云侍承明，胡为去荒域。被命事犀渠，差胜下蚕室。愤志酬八书，荣名重三策。丁年子卿嗟，皓首仲升泣。看鸢穷瘴烟，放鸡定何日。业既违操觚，勋还期裹革。五月行渡泸，千里望巴国。泸水向东流，巴云忽西匿。相思持寸心，愿附双飞翼。
从军行寄赠杨用修
作者：皇甫汸
朝代：明

思文际圣君，稽古萃群辟。子云侍承明，胡为去荒域。被命事犀渠，差胜下蚕室。愤志酬八书，荣名重三策。丁年子卿嗟，皓首仲升泣。看鸢穷瘴烟，放鸡定何日。业既违操觚，勋还期裹革。五月行渡泸，千里望巴国。泸水向东流，巴云忽西匿。相思持寸心，愿附双飞翼。
从子约弟借河上公道德经注披味
作者：皇甫汸
朝代：明
体裁：七言律诗

柱下金经秘五千，瑶函一谢棣华传。言从关令初成帙，道自河公久弃筌。诵后香烟移座右，望中灵气霭檐前。亦知无欲能观妙，舌强何曾解悟玄。
仙羊山
作者：皇甫汸
朝代：明
体裁：七言绝句

昔闻浮云变苍狗，兹传灵气成青羊。安得坐逢勾漏令，閒煮丹砂白日长。
代柬因令弟参军寄讯杨太史
作者：皇甫汸
朝代：明
体裁：五言排律

何事投荒久，犹闻赐召迟。伏波穷瘴疠，定远老戎麾。卉服居将染，瓜期岁屡移。乡心魑魅诮，客泪杜鹃知。迹学龙蛇隐，恩怀犬马私。清明望京洛，晦日眺昆池。赋拟还邛后，书成去赵时。因声传棣萼，结想眷琼枝。锦里家连郭，苍山路断岐。无由行载酒，一问子云奇。
以公事至广平访同年寇子不遇顾司寇尝令兹邑
作者：皇甫汸
朝代：明
体裁：五言律诗

昔栖仙令地，今访故人来。忽见弹琴处，真同制锦才。县花怜自把，尊酒好谁开。他日莱公竹，相思到魏台。
以独草一笏兰芷笔二枝赠别盛二
作者：皇甫汸
朝代：明
体裁：七言绝句

独草新传越国烟，双兰并结中山兔。此日临岐特赠君，他时为写离思赋。
仲冬对月数宴答子约
作者：皇甫汸
朝代：明

冬暖因恒霁，宵游及望舒。弓形云际引，桂魄露中疏。栖恋鹪鹩后，恩深蟋蟀余。清光能几度，再满岁将除。
仲冬对月数宴答子约
作者：皇甫汸
朝代：明
体裁：五言律诗

冬煖因恒霁，宵游及望舒。弓形云际引，桂魄露中疏。栖恋鹪鹩后，思深蟋蟀馀。清光能几度，再满岁将除。
仲秋之月诸弟燕私风月虽佳云雨或间五首·其一
作者：皇甫汸
朝代：明
体裁：古风

奉义游京邑，数载违亲宴。迢迢明月光，照我越江汉。何如故乡夜，及此清秋玩。镜彩揽未盈，璧景委才半。桂树敷丹英，华萼纷相焕。虽谢西园悰，庶附南枝翰。
仲秋之月诸弟燕私风月虽佳云雨或间五首·其三
作者：皇甫汸
朝代：明
体裁：古风

敦赏每卜夜，行乐聊及时。秉烛且不寐，待月岂云罢。鳞鳞玉叶薄，皦皦金波迟。高台临窈窕，回塘生涟漪。载歌蟋蟀唱，复咏鹡鸰诗。清辉一以鉴，素心同所期。
仲秋之月诸弟燕私风月虽佳云雨或间五首·其二
作者：皇甫汸
朝代：明
体裁：古风

良辰信具美，清夜永为欢。明月已几望，华彩流云端。广庭置芳座，高会列盘餐。但云杯行缓，不惜露下寒。情来感今易，迹往恋昔难。一闻关山曲，犹似别长安。
仲秋之月诸弟燕私风月虽佳云雨或间五首·其五
作者：皇甫汸
朝代：明
体裁：古风

肃肃敛朝云，娟娟收夕雾。江上珠始来，天际镜方露。列宿齐掩缛，凝霜共呈素。嘉肴尚堪荐，美酒犹足具。良友且无归，剧饮酬兹遇。所愿扬末光，何辞照迟暮。
仲秋之月诸弟燕私风月虽佳云雨或间五首·其四
作者：皇甫汸
朝代：明
体裁：古风

嘉月有馀照，欢娱无限情。宠弟载旨酒，要我坐华楹。蓂齐荚复委，桂满轮乍倾。忽忽愁霖至，浏浏悲风鸣。圆缺递相运，明晦焉足惊。太康靖往训，知止崇令名。
伯兄季弟往虎丘山庄为仲氏卜葬地
作者：皇甫汸
朝代：明
体裁：五言律诗

青山旧别业，兹地欲藏舟。罢旦荒台在，辞春暗水流。开阡异京兆，托体共林丘。总识溪桥路，伤哉可重游。
何内翰招宴获闻声伎之盛作三绝句·其一
作者：皇甫汸
朝代：明
体裁：七言绝句

房中乐自旧京传，促柱轻调慢拂弦。曲罢周郎那得顾，但闻馀响绕灯前。
何内翰招宴获闻声伎之盛作三绝句·其三
作者：皇甫汸
朝代：明
体裁：七言绝句

二月莺花乐事新，更怜罗绮坐生春。当杯入手休辞饮，祗恐夫君怒美人。
何内翰招宴获闻声伎之盛作三绝句·其二
作者：皇甫汸
朝代：明
体裁：七言绝句

红妆唤出夜留欢，翠袖因沾细雨寒。为谢乔家无恶客，不妨歌舞教人看。
余叔二人岁方再稔相继辞代远承凶问泣赋此篇
作者：皇甫汸
朝代：明
体裁：五言律诗

两年悲骨肉，奄忽委荒丘。共尽台空夜，先零树已秋。山经薤草宿，人罢竹林游。独惜平原泪，多因叹逝流。
余将之白下而黄子言往浙中赋别
作者：皇甫汸
朝代：明
体裁：五言律诗

探会重游越，干秦再入都。花天散云雨，萍迹限江湖。牛渚心千里，虹桥酒一壶。无言马首异，同是阮生途。
余昔作恨诗今复作别诗
作者：皇甫汸
朝代：明
体裁：七言律诗

荡子年来轻远行，河梁那复念闺情。月明夜识昭关戍，风急寒流易水声。不见紫骝还玉塞，尚闻黄鹄饯金城。伤心独有隋堤柳，折尽长条却更生。
余有二鹤忽失其一林伯寅得之慨然见还赋此以谢
作者：皇甫汸
朝代：明
体裁：五言律诗

一谢乘轩宠，栖田意颇同。雄飞忽冲汉，孤响但悲风。玩目惭支遁，冥心托塞翁。非君仗高义，谁念楚人弓。
余栖病经年刀圭未效季弟示我以沙门之偈伯兄广我以大道之篇伏枕奉酬并用逐疟云尔
作者：皇甫汸
朝代：明
体裁：古风

本怀蒲柳姿，兼落风尘阱。顾影蛇屡惊，看心猿靡定。忧生苦多戚，好道晚弥甚。浮淮丧其珠，还药未有镜。晨诵披双玄，夕览流三乘。亲亲敦友于，各各惠嘉讯。空诠寄深藻，妙理发高咏。因君念处才，无令伐真性。
余遭兵变诸君携具慰劳小集园亭作
作者：皇甫汸
朝代：明
体裁：七言律诗

先人敝宅近成墟，别业犹存三亩馀。竹下酒肴劳客载，花间门径拟亲除。但令沉饮深衷见，莫遣交情病里疏。臧谷亡羊均是累，可须重问士安书。
佩兰引谢友人惠香
作者：皇甫汸
朝代：明
体裁：古风

星汉沈兮月华没，寂寞玄亭夜无色。海上仙槎去不归，梦中迷路常相忆。美人尺素远寄将，玉函未启先生香。谢家罗囊岂郁烈，楚臣纫佩空流芳。兰麝何须炼宝鼎，芰荷早已凋金塘。思昔吴宫烂如绮，璇馆娥媌斗妍美。炉内常烧百和花，腰间不断三薰茝。芙蓉帐暖笼芮光，蔷薇楼高弃脂水。袅袅轻烟飞四时，蔼蔼香风度十里。那知麋鹿台畔游，尚爱骊龙沫中死。芝室莸途化有因，愿把清香托君子。
使回歌
作者：皇甫汸
朝代：明
体裁：古风

诏命因山启地藏，珠丘卜在翠微阳。黄图翼翼千峰拱，玄灞悠悠一水长。圣世有为昭有象，王情无逸恤无疆。惟王制作纷何已，土木之功从兹始。别馆离宫相蔽亏，复道回轩亘迤逦。献节乘轺遣使臣，徵材取木下江津。吴越锦帆悬子夜，秦淮宝马系青春。也知桐梓生南土，也知松柏称嘉树。一朝际遇栋梁成，万年封植烟霞扈。自甘瓠落本无庸，肯随轮囷托先容。夕向绮楼瞻五凤，晓叩朱阍排九龙。九龙金锁玉关开，芙蓉新殿俨蓬莱。横汾初返巡游驾，宴镐方行庆寿杯。共言帝幸多仙从，汉武应怜臣朔来。
侄秦宅观玉兰
作者：皇甫汸
朝代：明
体裁：五言律诗

玉树传吴产，幽枝异楚丛。竞芳春色里，留赏夕阳中。弱质全矜素，繁妆最妒红。况逢佳子侄，不忝谢家风。
侍朝颁历和吕兵曹
作者：皇甫汸
朝代：明
体裁：七言律诗

君王历数与天长，正朔还宜奉万方。冯相悉传宣夜法，司分亲掌授时章。年华预识乘春转，火德从占应运昌。自是玉衡悬象纬，赐来金殿倍恩光。
侠客行席上赠吴子
作者：皇甫汸
朝代：明
体裁：古风

腊月金陵有侠客，雪中访我长干陌。双树初彫惠远林，六花正覆袁安宅。杯酒相逢总夙缘，江山转盼空陈迹。闻君明发广陵游，淮水孤帆重倚楼。二十四桥何处是，思心随梦到扬州。
修和观登弥罗阁
作者：皇甫汸
朝代：明
体裁：五言律诗

竹院开仙阁，花源迩郡城。斋心坐来白，春色眺馀清。不遇云中驾，如闻空外笙。逃虚自有地，何必访蓬瀛。
偶怀虞山之游因柬张比部寰
作者：皇甫汸
朝代：明
体裁：五言律诗

我昔虞山泛，登临暮景斜。雨迷当岸柳，风度隔岩花。奈此淹京邑，伤哉历岁华。张骞高兴在，早晚待星槎。
偶过长兄故斋作
作者：皇甫汸
朝代：明
体裁：五言律诗

一自空堂掩，伤心今几回。故琴流水尽，散帙任风开。物有先秋恨，人同急景催。徒看芳草合，那复履綦来。
偶述
作者：皇甫汸
朝代：明
体裁：五言绝句

惴惴怀隐忧，咄咄嗟异事。端诵阳生言，千载同心契。
偶述
作者：皇甫汸
朝代：明
体裁：五言律诗

抗世迹长屏，端居心自遐。检方寻五石，行药问三花。岁逝同流水，颜衰欲驻霞。不知车马客，何事滞京华。
元夕灯下观舞二首·其一
作者：皇甫汸
朝代：明
体裁：七言绝句

华灯携自日南来，火树兰枝夜夜开。氤氲翠袖灯前举，一片轻云落楚台。
元夕灯下观舞二首·其二
作者：皇甫汸
朝代：明
体裁：七言绝句

万斛玑丝巧织成，银花点点弄春情。玉容翻向光中立，何似仙姝隔水晶。
元夕熊子叔抑过集时谪常州
作者：皇甫汸
朝代：明

国论何年定，乡心此夕摇。雁飞天畔驿，龙隐日南桥。谪宦恩非薄，之夷路讵遥。谁怜梁傅泪，曾洒汉文朝。
元夕熊子叔抑过集时谪常州
作者：皇甫汸
朝代：明
体裁：五言律诗

国论何年定，乡心此夕摇。雁飞天畔驿，龙隐日南桥。谪宦恩非薄，君夷路讵遥。谁怜梁傅泪，曾洒汉文朝。
元夕熊子叔抑过集时谪常州
作者：皇甫汸
朝代：明
体裁：五言律诗

窜后相逢地，那知在旧京。旅颜灯下改，心事酒中倾。沙柳非吴苑，江花是晋城。夫君怀古意，一为驻行旌。
先春一日金坛道中
作者：皇甫汸
朝代：明
体裁：七言律诗

穷途明日已逢春，残夜题书报密亲。吹笛曾为行市客，解衣聊作刺船人。苍苍树色云连郭，寂寂江声月满津。不是才华应取忌，肯令王粲在风尘。
入阳抱山访朱大理
作者：皇甫汸
朝代：明
体裁：五言律诗

怜君谢朝寺，归守旧林丘。芳树当轩植，清泉入户流。焚车长自暇，学圃最宜秋。却笑题门者，何须罗雀求。
关山月
作者：皇甫汸
朝代：明

故园千里月，流照入秦关。弓影同看曲，刀头未卜还。迷云度容与，映水咽潺湲。莫遣青楼去，摧残少妇颜。
关索岭
作者：皇甫汸
朝代：明
体裁：五言律诗

斲石微通路，攒峰俨作关。云中马嘶去，天上鸟飞还。水向盘江汇，坡从香树攀。平生惯履险，于此亦摧颜。
关西壮游赠张子
作者：皇甫汸
朝代：明
体裁：五言律诗

名振唐藩裔，英传汉尉流。北风辞蓟晓，西月向关秋。浩啸提金错，长驱控玉骝。龙庭期报主，麟阁伫封侯。
养疴江寺招长公不至
作者：皇甫汸
朝代：明
体裁：古风

理人愧无术，摄已徒婴患。假息赞公舍，披味医王观。逃虚行灭迹，执热坐挥汗。空桑岂常庐，聊得慰怀安。美酒非上药，亦足寄情欢。鹫峰敛夕霄，莺湖回清澜。心将碧云合，目随弦月殚。所期殊未至，还寝独长叹。
内弟谈氏园亭饮饯
作者：皇甫汸
朝代：明
体裁：五言律诗

昔共欢游地，今成惜别筵。关河尊酒外，京国日华边。拙宦非吾愿，荣名秪自牵。含情对花鸟，去住易经年。
册嫔恭贺
作者：皇甫汸
朝代：明
体裁：七言律诗

玉册金函降御墀，彩幢华扇引昭仪。赐著翟褕香未散，教乘龙辇宠新移。兰宫梦月瑶光贯，桂殿占星紫气披。正是君王延茂祉，会应仙媛助昌期。
再宴徐公子第
作者：皇甫汸
朝代：明
体裁：七言绝句

花前月影摇双阙，楼上香尘净六街。公子金盘留客醉，夜深宝马过秦淮。
再赠
作者：皇甫汸
朝代：明
体裁：五言律诗

投隐何劳卜，游方即是栖。幸开青帝谷，因渡野人溪。竹径情同逸，花源问不迷。那堪一水曲，犹遣寸心西。
再赠董少姬
作者：皇甫汸
朝代：明
体裁：七言绝句

玉貌兰心笑口嫣，未盈三五小婵娟。双成只合仙游去，故向人间留可怜。
再过安国寺
作者：皇甫汸
朝代：明
体裁：七言绝句

古寺苏君昔每临，焚香端坐念何深。笑余经岁才重至，台榭荒凉秪茂林。
再过徐君墓
作者：皇甫汸
朝代：明
体裁：五言律诗

季子秉高谊，徐君钦所思。吁嗟去住别，遽作死生期。地失藏舟处，林馀带剑枝。非关一诺重，要自两心知。
再送
作者：皇甫汸
朝代：明
体裁：五言律诗

严君司马贵，仙令覆凫新。自忝弹冠客，相看结绶人。庭趋莱服晓，朝接笋班春。万里天门远，何由借寇恂。
冬夜对月闻敌退
作者：皇甫汸
朝代：明
体裁：五言律诗

木落但疏林，萧然月色深。无愁蟾兔缺，祗惜岁华侵。霜露流寒影，关山恋故阴。汉家新罢战，万里照归心。
冬宵引
作者：皇甫汸
朝代：明

冬宵不易曙，耿耿朔风凄。沙雁寒犹起，城乌半未栖。孤舟泊江上，征马渡辽西。岂但金闺里，能添玉箸啼。
冬宵柬子约
作者：皇甫汸
朝代：明
体裁：五言律诗

曼容归念早，逸少宦情阑。讵是淮阳薄，其如蜀道难。长林扉独掩，永夜榻同寒。为谢闽中使，江皋岁已殚。
冬日同宜甫子新游惠山寺湿云亭
作者：皇甫汸
朝代：明
体裁：五言律诗

厌世思遐托，寻山得再过。叶经霜稍薄，花散雨全多。定水分泉窦，慈云湿薜萝。携尊藉朋好，舍筏坐嵓阿。
冬日吴子新见过偶忆殊胜寺之别
作者：皇甫汸
朝代：明
体裁：七言律诗

逢君忽忆越江边，正我辞乡入楚年。野寺暮钟留客棹，溪桥春酒醉离筵。归来南国仍飞径，怅望东林隔远天。更欲相期访幽社，此生犹未谢尘缘。
冬日宿弥陀寺览沙河令方豪题壁有感
作者：皇甫汸
朝代：明
体裁：五言律诗

古殿诸天近，空门半月悬。佛身金作粟，灯火玉生莲。潘岳当年咏，王维此地禅。微吟重怀往，愁绝不成眠。
冬日寄唐应德因怀横山之游二首·其一
作者：皇甫汸
朝代：明
体裁：五言律诗

山馆同君别，江城岁载阴。簪情期更盍，屐兴忆重临。月挂松台寂，云盘竹径深。唯馀流水曲，终夜待鸣琴。
冬日寄唐应德因怀横山之游二首·其二
作者：皇甫汸
朝代：明
体裁：五言律诗

闻君慕阳羡，岁晚竟移家。有兴堪乘雪，忘言学卧霞。临江揽蕙草，迷洞问桃花。肯向金门里，微官忝物华。
冬日往虞山作
作者：皇甫汸
朝代：明

故乡谁不怀，名山矧余慕。一为尘迹牵，遂阔赏心晤。偶值芳岁阑，遥泛沧洲趣。澄江带余霞，丹壑收残雾。严霜委野草，寒飙振皋树。指途寻旧踪，流盼成新寓。鱼乐愧渊沉，鸿冥羡云骛。归来徒是今，履往怅非素。
冬日往虞山作
作者：皇甫汸
朝代：明
体裁：古风

故乡谁不怀，名山矧余慕。一为尘迹牵，遂阔赏心晤。偶值芳岁阑，遥泛沧洲趣。澄江带馀霞，丹壑收残雾。严霜委野草，寒飙振皋树。指迷寻旧踪，流盼成新寓。鱼乐愧渊沈，鸿冥羡云骛。归来徒是今，履往怅非素。
冬日晴眺
作者：皇甫汸
朝代：明
体裁：五言律诗

江国开晴久，风烟逐望匀。寒阴渐改故，阳气欲乘新。犬马惊余齿，龙蛇任此身。悠然北窗下，何意得先春。
冬日游虎丘
作者：皇甫汸
朝代：明
体裁：五言排律

故国残冬返，名山暇日游。攀萝寻旧径，倚树眺新楼。洞雪寒能积，岩泉净不流。虎将金界涌，龙抱剑光浮。客向空门散，僧开慧室留。已堪招白社，何必访丹丘。
冬日邀苏若川同黄张二子小集草堂
作者：皇甫汸
朝代：明
体裁：七言律诗

竹径寒扉掩白云，漫延三益启斜曛。归来海内空驰誉，相见江东好论文。酒惜公荣留独醒，花怜陶令赠馀芬。眉山草木今何似，犹道彫零半为君。
冬日郊原作
作者：皇甫汸
朝代：明
体裁：七言律诗

竹下翛然自掩扉，晚来西郭蔼晴晖。江边岁晏逢花落，天外云寒见鸟飞。将欲乘春入山去，何妨终日灌园归。閒居莫怪无相讯，渐觉人间知我稀。
冬日闻懋上人入西山寄赠
作者：皇甫汸
朝代：明
体裁：七言绝句

支遁西行欲买山，乘杯一去几时还。禅心不系湖云似，却恋晴峰缥缈间。
冬日陆宜甫黄圣长见遇
作者：皇甫汸
朝代：明
体裁：五言律诗

翟家杜门处，岁晚益沉沦。自贵无知我，非关学避人。偶来共言笑，宴坐狎情亲。几许能相见，江城复入春。
冯公岭经桃花隘
作者：皇甫汸
朝代：明
体裁：五言律诗

辨壤犹通会，分途稍入瓯。凌空惟仄径，界道有飞流。山鸟看明灭，关鸡问阻脩。因怀简书畏，曾是不遑留。
冯公岭观道傍花爱而赋之
作者：皇甫汸
朝代：明
体裁：七言绝句

冯岭秋高锁白云，四山晴树挂清氛。花开五色多奇品，不植名园便莫闻。
出京
作者：皇甫汸
朝代：明
体裁：七言律诗

晓叩天关别禁墀，秋深江路是归期。谈经王式重来误，薄宦潘生屡出宜。汉室朱颜翻见嫉，梁园白首未相知。此身去就何曾系，一似浮云任所之。
出京郑张王三子觞予祠亭作四首·其一
作者：皇甫汸
朝代：明
体裁：古风

良时不易遇，散吏竟难容。稽首辞帝阙，出自都门东。都门倏万里，云雾迷九重。眷兹同心友，结驷远相从。从予感行迈，置酒贤哲宫。旭日丽皋薄，回飙振林坰。兰芷犹未歇，葹菉亦已茸。泪为岐路滋，志兼物化恫。临流复徙倚，聊以写情衷。
出京郑张王三子觞予祠亭作四首·其三
作者：皇甫汸
朝代：明
体裁：古风

昔与君交者，乃自吴趋见。一朝越江浔，千里返燕甸。谒帝承明庐，伊予蒙嘉荐。已倾金雘心，复接琼枝面。忧或枉惠劳，乐亦同酣宴。投分踰三载，恩爱两无变。宁期谢朝寺，重与异乡县。临觞心若焚，把袂泪如霰。努力崇令德，毋谓名可贱。
出京郑张王三子觞予祠亭作四首·其二
作者：皇甫汸
朝代：明
体裁：古风

怜君昔抱疴，甘此武夷卧。宁期时网牵，复枉金门步。命驾轻千里，倾盖在一顾。并非希世姿，遂与惊年暮。天道邈难谋，人事艰多迕。缅然异得丧，已矣各去住。聚既同朝云，散亦等晨雾。幸有盈尊酒，绸缪抒情愫。行予身实辽，愿子心相故。
出京郑张王三子觞予祠亭作四首·其四
作者：皇甫汸
朝代：明
体裁：古风

义心轻远别，相送劳密亲。密亲等肉骨，倏若商与参。置酒临河梁，饮马越城闉。城闉睇黄屋，楼观杳清旻。崇高望弗及，疏远难为陈。桑梓怀故墟，轩冕绊我身。岁月复行役，山川多苦辛。凛秋换物色，首路怆风尘。泪下不可挥，日暮沾人巾。
出门行
作者：皇甫汸
朝代：明
体裁：古风

君不见李生出门仰天笑，㐲剑直走长安道。又不见苏季还家人尽轻，敝裘再入咸阳城。丈夫义气横云海，局促宁为辕下态。白璧凋磨美益光，黄金百鍊精还在。身若藩羊触未安，心同塞马达能观。人情溪壑非云险，世路风尘本自难。魏尚朝闻起代门，夕看持节拥朱轩。解道圣明能使过，须知感激为衔恩。
刘守游白岳时传婺源之警奉讯
作者：皇甫汸
朝代：明
体裁：七言律诗

山摽白岳与云齐，江抱新安一水西。独往振衣朝閟阙，遥瞻飞盖蹑丹梯。情怜花鸟春堪赏，兴发烟霞句每题。仙吏暂游非避世，桃源何事使人迷。
初入京
作者：皇甫汸
朝代：明
体裁：五言律诗

子牟怀魏阙，张敞恋都门。窜逐一何久，交游半不存。云山到如梦，桃李对无言。谁识伤弓者，明珠欲报恩。
初发京口
作者：皇甫汸
朝代：明
体裁：古风

少年慕攀鳞，千里轻徒步。愧非登庙姿，亦谬临轩顾。朝跻赤墀涂，夕骋青门路。宁知世网婴，遂为儒冠误。昨浮湘江还，愿守箕山卧。不胜战者劳，心迹两乖忤。解缆指广陵，眷恋未能渡。兴歌瞩流波，庶几照情素。
初夏积雨
作者：皇甫汸
朝代：明
体裁：五言律诗

春去思何如，愁霖伴病居。未经芳草歇，空数落花馀。檐雾难开嶂，溪流易合渠。杜门谁与晤，惟有乐琴书。
初至京同诸进士集罗山人馆探韵各赋得东字
作者：皇甫汸
朝代：明
体裁：五言律诗

十年违冀北，一壑卧江东。归去同元亮，重来藉子公。莺花新汉月，燕麦旧春风。祗自持团扇，惭恩女伴中。
初至南都访蔡比部
作者：皇甫汸
朝代：明
体裁：五言律诗

东土风流地，西京故事存。重联画省骑，来醉斗城尊。岁逐沧江尽，心将落叶繁。未能辞世网，犹傍旧青门。
别何中丞迁
作者：皇甫汸
朝代：明
体裁：七言律诗

独携书剑客南州，早见章江树色秋。阁上题诗思帝子，门前修刺谒君侯。亦知地隔犹风马，忽漫星分在斗牛。徐孺才名谁得似，无烦解榻欲相留。
别庆上人
作者：皇甫汸
朝代：明
体裁：七言律诗

仗剑噫歌出帝京，楚江东去是吾城。僧中净理谙应久，物外浮名本自轻。阮籍易倾穷处泪，惠休难遣别时情。殷勤记取临溪意，正及长干芳草生。
别彦先舅
作者：皇甫汸
朝代：明
体裁：七言绝句

江上花飞三月时，暮云孤棹欲何之。不堪相送韩甥意，犹是微吟颜远诗。
别我兄弟之滇中
作者：皇甫汸
朝代：明
体裁：五言律诗

少年迷善宦，中岁尚投荒。同气分花萼，惊飞折雁行。苍山官舍近，炎海客途长。莫漫愁烽火，音书早寄将。
劝舞词
作者：皇甫汸
朝代：明
体裁：七言绝句

石家选舞按新声，不惜黄金教始成。莫怪楚宫多瘦损，纤腰能得几时轻。
募兵作
作者：皇甫汸
朝代：明
体裁：七言律诗

汉家西域有烽烟，列郡徵兵诏护边。吴楚轻剽亡命起，幽并游侠感恩先。身从都尉新承钺，名系良家尽控弦。为语凤楼休借问，功成龙塞遂言还。
化蜀行送周子吁提学
作者：皇甫汸
朝代：明
体裁：古风

使君结驷引华轩，抗旌西指灵关门。众宾引饯且莫起，听我扬㩁巴蜀始。黄苗帝裔蔓本支，蚕丛鱼凫爰肇基。仪兮城太启都会，冰也疆理饶沃滋。叔世渐革密促政，晚莅乃被中和诗。置酒宴乐从禽荒，却卓馀风称难治。铜梁玉垒灵气开，碧鸡金马神降来。贝锦黄润产奇货，木兰丹青纷美材。灵气日以宣，哲士日以繁。相如作赋准骚经，君平著书道德邻。扬子深湛秘玄旨，王生炜晔流英声。使君夙龄赡斧藻，含章下帷剧幽讨。恭承嘉命辞天庭，奉扬文思振南表。铸人自有尼父术，化俗更似文翁造。雅儒济济升君堂，齐鲁断断兹足绍。锦官城外锦江流，浣花溪边花可游。高楼结绮宛然在，琴台卜肆今尚留。马蹄岂惮剑阁险，猿声忽报瞿塘秋。瞿塘秋已晚，思君路方远。敷教向岷峨，探奇到处过。万里欲识凌云思，三峡遥闻流水歌。
北山
作者：皇甫汸
朝代：明
体裁：七言绝句

羡君栖隐出人群，独向山斋卧白云。自是松杉堪寄傲，不须猿鹤为移文。
北郊应制
作者：皇甫汸
朝代：明
体裁：五言排律

坤纪德维贞，乾行礼告成。黄琮陈汉畤，赤玉应虞衡。扈跸传中道，登禋望太清。百花迎凤辇，万柳驻龙旌。日向帷城绕，云从帐殿生。荐圭祗贶假，端慰睿情营。
匡南宗藩别馆
作者：皇甫汸
朝代：明
体裁：五言律诗

不识王孙贵，翻同隐者流。池开半亩曲，地即小山幽。霜冷蒹葭夕，天长雁鹜秋。何须章水上，怀眺倚空楼。
十一月十三日胥江汎月旋舸登城归咏
作者：皇甫汸
朝代：明
体裁：五言排律

寒江湛澄澈，华月辉相鲜。乘流载尊俎，泻影发楼船。翠巘合杳霭，兰皋带长烟。万艘杂灯火，千门纷管弦。飞盖揽崇堞，辍棹回前川。曾经故宫里，为照荒台边。情非乌栖夜，迹是鹿游年。登高与临水，行乐并悽然。
十九日雨夜子约卷灯重晏
作者：皇甫汸
朝代：明
体裁：五言律诗

良夜应难再，欢悰讵有央。一灯怜棣萼，终宴眷兰芳。细雨频吹座，轻寒半入觞。自惊时已过，何惜借馀光。
十八夜儿楙治酒邀诸父待月始阴仍霁
作者：皇甫汸
朝代：明

清夜欢游忽作阴，少时斜月复开林。倩教丝竹陶余兴，莫惜儿曹解此心。
十八夜儿楙治酒邀诸父待月始阴仍霁
作者：皇甫汸
朝代：明
体裁：七言绝句

清夜欢游忽作阴，少时斜月复开林。倩教丝竹陶馀兴，莫惜儿曹解此心。
十六日对雨
作者：皇甫汸
朝代：明
体裁：五言绝句

夜月当空满，朝云送雨来。阴晴能复几，并遣岁华催。
十六日赏菊浩歌亭
作者：皇甫汸
朝代：明
体裁：五言律诗

已谢登高节，仍追九日筵。花开当月下，雁起是霜前。物色聊尊酒，乡心隔岁年。过时吾更采，迟暮尔何怜。
十四夜吴子至自邑
作者：皇甫汸
朝代：明
体裁：五言律诗

忽闻吴季子，系马县门前。记别才经夏，相逢似隔年。思亲双白发，羁宦一青毡。为问中秋月，谁令迟汝圆。
十四夜雪后对月
作者：皇甫汸
朝代：明
体裁：七言绝句

琼枝斜挂玉轮秋，积素承晖净不流。谁怜寂寞惟僵卧，犹自更深一倚楼。
十月十五夜月
作者：皇甫汸
朝代：明
体裁：五言律诗

清汉月仍满，空山岁欲阑。入林无叶碍，映水觉池寒。远道心千里，高楼思万端。谁能三五夜，长及盛年看。
午日献子安兄
作者：皇甫汸
朝代：明
体裁：七言律诗

午日遥怜献寿仪，省郎同记拜恩时。九华承出双纨扇，五色颁来杂綵丝。见说赐筵临浴殿，更传竞渡从昆池。不堪身事如蓬转，强饮花前酒一卮。
华容
作者：皇甫汸
朝代：明
体裁：七言绝句

湘江西下见华容，路访桃源尚几重。巴水涨时迷蜀道，楚云深处是巫峰。
南征道中书情二十韵
作者：皇甫汸
朝代：明
体裁：五言排律

伊昔干明主，相期附俊臣。会逢兴礼乐，诏许奏天人。要路方晞足，灵台果致身。官嫌楚尹仕，业守鲁儒贫。讵意违时好，从兹被世屯。怀芳嗟靡托，投璧忌无因。叶县凫将晚，河阳树易春。省中疲执戟，都下欲埋轮。章甫空游越，貂裘已敝秦。醒狂丞相笑，长揖列侯嗔。受辱先关木，图功后徙薪。恩私蒙日月，旅窜困风尘。贾谊才犹远，虞翻枉未伸。太行非险道，汉水是迷津。宠失朱颜尽，交移白首新。沈冥颂酒德，诙调论钱神。倦鸟惟垂翼，枯鱼或纵鳞。自能存北叟，何必让西宾。秋气看萧瑟，征途事苦辛。平生寸衷在，末俗向谁陈。
南旺道中逢张水部
作者：皇甫汸
朝代：明
体裁：七言律诗

薄游自苦为形役，却笑深秋在异乡。使者星槎逢造次，征夫岐路借辉光。相忘湖上同鱼乐，遥指云中羡雁翔。莫道佳期容易过，黄花留醉是重阳。
南省斋居
作者：皇甫汸
朝代：明

汉家祀典盛如今，几处郊宫驻辇深。燕月悬知临太乙，淮流争得向汾阴。斋居宛记分兰省，禁卫仍闻集羽林。静数从臣枚朔辈，同时零落忽伤心。
南粤行
作者：皇甫汸
朝代：明
体裁：古风

南粤由来本受降，置亭列障赐称王。丹砂岁岁通勾漏，白雉年年献越裳。曾是金缯忘汉德，也因玉帛阻炎荒。炎荒迢遥限疆土，君王中叶恢英武。校猎谁云汉武雄，安民不让周文怒。昆明习兵深凿池，细柳行营远劳师。羽檄流星飞甲胄，楼船横海蔽旌旗。楼船羽檄下缤纷，刁斗衔枚处处闻。甲胄夜开鱼丽阵，旌旗朝合虎贲军。神谟不战已威加，陀王纳款遂踰沙。指顾泰山盟作砺，并吞瀚海化为家。马援功期勒铜柱，捐之议寝弃珠崖。珠崖铜柱古如此，瘴疠氛祲万馀里。奋身欲屠象郡城，膏血直溅龙门水。始知陆贾善行成，肯学张骞虚奉使。留滞周南望九重，请缨天北恨无从。六月凯旋歌薄伐，一朝书奏愿登封。
卢龙观和蔡法曹
作者：皇甫汸
朝代：明
体裁：七言律诗

芳辰缔赏许心同，独见玄晖擅藻雄。曾是江山开胜地，尚馀楼阁待春风。青溪水绕龙池汇，缑岭云来仙掌通。不信金门堪避世，花源何事帝城中。
历田歌题张兵宪卷
作者：皇甫汸
朝代：明
体裁：骚

我所思兮在历山，山阒寂兮水潺湲。徂畛学稼慕有鳏，希世谢兹桑者闲。龙翔凤举鹓鹭班，深山鹿豕安可攀。承麾东迈齐鲁间，侧身西望阻蒲关，欲往从之虞坂艰。怅隔岁兮草空绿，渺佳期兮桂屡丹。美人贻我明月环，思公子兮何时还。大隐在朝不在野，田园何为怀忧摧心颜。
原明庵
作者：皇甫汸
朝代：明
体裁：五言律诗

犹厌东林扰，重开西土幽。山光分慧照，溪水合慈流。塔影过松院，钟声下竹楼。从兹竟禅理，爰净更何求。
县斋席上别张山人
作者：皇甫汸
朝代：明
体裁：五言律诗

燕赵怜羁旅，河阳愧宦游。客怀俱滚滚，别思各悠悠。缟带应须赠，金装不可留。行期双剑合，天际五云流。
又丽春宫人词
作者：皇甫汸
朝代：明
体裁：七言律诗

掖庭诸伴尽承私，犹是长门奉帚时。夜月罗帏空自照，春风玉辇不教随。画图旧掩明君貌，团扇新传班女词。争得蛾眉无解妒，一开金屋宠全移。
又赋雨花台
作者：皇甫汸
朝代：明
体裁：五言律诗

多少南朝寺，长干觉路分。天花飞昼雨，江树隔重云。礼塔镫难灭，临台日易曛。莫因逢净侣，开社欲留君。
友竹居
作者：皇甫汸
朝代：明
体裁：五言绝句

扶疏北窗下，坐处挹清芬。为问延三益，何如对此君。
双剑歌题赠应二
作者：皇甫汸
朝代：明
体裁：古风

建安才子称二应，干将镆耶双发硎。一朝操割登天府，万里挥锋靖炎土。季也韬精意气雄，自同飞景处囊中。每夜拂霓看北斗，有时弹铗向秋风。忆昨工书谒金马，裘敝归来客东野。道逢异士笑且惊，知君岂是悠悠者。古来神物遇亦鲜，龙光再合犹堪羡。函谷终符唐举言，丰城却讶张华辨。即今边徼有妖氛，好提三尺立奇勋。赠语王郎须感激，功成为报吕生闻。
发京
作者：皇甫汸
朝代：明
体裁：五言律诗

仲甫将周命，相如出汉廷。一朝看改服，千里去扬舲。鸟亦思南树，鲲方起北溟。钟山佳气里，遥见使臣星。
发京贻诸同好
作者：皇甫汸
朝代：明
体裁：七言律诗

朝攀琼树思依依，身似先秋一燕归。失路岂能连羽翼，停云惟有恋音徽。亦知手版迎人懒，无奈心旌去国飞。闻说漆园兹地近，将从傲吏息尘机。
发平阳王子追送飞云渡感泣而别因寄
作者：皇甫汸
朝代：明
体裁：七言律诗

相逢忽漫路岐临，相送停舟酒重斟。目引海云飞处尽，心随潮水渡时深。芳洲总惜人迟暮，花县那堪岁载阴。李白从来稀下泪，问君何事独沾襟。
发松至京口作
作者：皇甫汸
朝代：明
体裁：七言律诗

嘉树言从南国移，君王方有灞陵思。根灵合遣烟霞锁，盖偃何妨雨露滋。圣寿长如千岁实，桥山虚扈万年枝。此日使臣遥拜命，多惭草木被恩私。
发滇口占
作者：皇甫汸
朝代：明
体裁：七言绝句

嵇生慢与世相违，金马关前欲拂衣。自笑此身犹社燕，一逢春色便南飞。
古意二首·其一
作者：皇甫汸
朝代：明
体裁：七言绝句

承恩怜故亦怜新，落叶随风笑此身。陌上相逢厮养妇，宫中曾是旧才人。
古意二首·其二
作者：皇甫汸
朝代：明
体裁：七言绝句

铜台遗令不堪悲，玉座犹怜歌舞时。怪得无情王处仲，一朝开阁散蛾眉。
句曲崇明寺寓眺四首·其一
作者：皇甫汸
朝代：明
体裁：七言绝句

义和三十六禅林，处处香台悉布金。岁久荒凉无半在，祗馀危阁锁秋阴。
句曲崇明寺寓眺四首·其三
作者：皇甫汸
朝代：明
体裁：七言绝句

七级莲花插上清，灵光夜夜玉毫生。重檐缀铎声和梵，不为风吹亦自鸣。
句曲崇明寺寓眺四首·其二
作者：皇甫汸
朝代：明
体裁：七言绝句

化城东望接崙峰，九曲西流汇上容。洞口欲寻茅氏诀，丹书犹说石函封。
句曲崇明寺寓眺四首·其四
作者：皇甫汸
朝代：明
体裁：七言绝句

宝藏宏开自晋年，金河常见法轮旋。五千贝叶灵文尽，持得残经不忍传。
史子示袁州诗亦赋
作者：皇甫汸
朝代：明

闻君独抱感时心，说却袁州恨不禁。华屋春寒无处燕，沙堤日暮只啼禽。尚思祸起骖乘晚，犹道恩过赐剑深。诗报茂陵堪下泪，莫将吟入雍门琴。
同乡诸彦邀游朝天宫
作者：皇甫汸
朝代：明
体裁：五言律诗

帝京饶丽地，神府出丛霄。虚牖金枝缀，层坛宝树彯。龙经逢散帙，鹤驭待吹箫。仙迹俱成幻，乡心徒自遥。
同半峰和尚访释云谷
作者：皇甫汸
朝代：明
体裁：五言律诗

法侣逢罗什，冥心契远公。持经自葱外，结宇共林中。石壁初经面，溪泉近始通。坐来花落后，何物解论空。
同友人徐绍卿集黄淳甫栖霞馆言别
作者：皇甫汸
朝代：明
体裁：五言律诗

偶偕东海士，来款北山居。霞馆重分榻，江门欲戒车。情劳具鸡黍，坐喜弄琴书。别思何由遣，清风奉穆如。
同周将军入龙湫访白云与云外二高僧不可得
作者：皇甫汸
朝代：明
体裁：七言律诗

云林路断信溪声，天柱峰前落照明。刁斗响山泉尽沸，旌旗渡谷鸟还惊。却怜细柳营中骑，亦向莲花社里行。无著天亲那可见，独令摩诘坐含情。
同年姜礼曹携酒见过
作者：皇甫汸
朝代：明
体裁：五言律诗

愧我逃禅日，烦君载酒情。感时惊落叶，复故语班荆。龙鲊登奇馔，鸾笙度梵声。醉来瞻化塔，犹记旧题名。
同年燕会作
作者：皇甫汸
朝代：明
体裁：五言律诗

四海论交客，同时献赋群。相逢怅畴昔，留赏醉斜曛。兰契应难合，萍踪最易分。南飞嗟弱羽，何以附青云。
同王子集蔡子馆
作者：皇甫汸
朝代：明

相逢西府讶初筵，为语当时一惘然。户下鸣蒐频带雨，湖边落木似催年。人传台岳题诗后，客向长沙奉召还。机事对君浑遣尽，莫嫌争席主人前。
同王子集蔡子馆
作者：皇甫汸
朝代：明
体裁：七言律诗

相逢西府讶初筵，为语当时一惘然。户下鸣螀频带雨，湖边落木似催年。人传台岳题诗后，客向长沙奉召还。机事对君浑遣尽，莫嫌争席主人前。
同盛二过永福寺
作者：皇甫汸
朝代：明
体裁：五言律诗

偶然同素侣，来此访缁流。古寺鸣钟处，空山落木秋。迹随青嶂灭，心共白云留。祗隔秦淮水，宁知是沃洲。
同省中诸僚游徐公子凤台园
作者：皇甫汸
朝代：明
体裁：七言律诗

名园似与辟疆同，载酒时堪集上公。户里群山能自入，林间三径若为通。穿池半引长淮水，种树多移禁苑丛。不是策勋麟阁后，谁应开第凤台中。
同省中诸僚饯别劳宪使于徐氏西园
作者：皇甫汸
朝代：明
体裁：七言律诗

王家池馆甲长安，许客相过更不难。花下候人思负弩，林间飞鸟避弹冠。绮筵却遣离觞入，金谷翻将岐路看。他日携群能再至，坐无车胤未成欢。
同蔡中郎过王员外宅怀子安兄
作者：皇甫汸
朝代：明

委巷驻高车，清溪夹幽宅。细雨急逝年，凝灯照寒夕。依同南树情，飞异西陵迹。为假云中翰，一寄天台客。
同郑子慈仁寺雨中登阁
作者：皇甫汸
朝代：明
体裁：七言律诗

宝阁莲扶出上方，雨台烟径晚苍苍。云霄步识争梯健，海岳怀披倚槛凉。妆镜凤楼伤异代，戏湖龙舸忆先皇。回檐忽射千门霁，净对西山醉不妨。
同陈给事林尚宝游毗陵胡舍人园
作者：皇甫汸
朝代：明
体裁：五言律诗

并是仙舟下，因成金谷游。亭开一水曲，山隐百花幽。繁圃春常驻，晴尊雨更留。那知龙卧意，犹绕凤池头。
吕公祠
作者：皇甫汸
朝代：明
体裁：五言律诗

金榜标新界，琳宫接旧城。暮扉烟树紫，春水石桥清。遗寝仙翁迹，崇祠圣主情。尘劳俱梦客，非止一卢生。
吕合
作者：皇甫汸
朝代：明
体裁：五言绝句

昔人自羽化，枯骨尚安存。青冢藏金药，难招缑岭魂。
吕梁
作者：皇甫汸
朝代：明
体裁：五言排律

蓬转历徐方，萍漂过吕梁。奔涛朝浴景，流沫夜澄光。清济疏源迥，黄河引派长。天吴云际发，海若雾中翔。萦石神难凿，襟山险易藏。乘槎疑上汉，捐佩似浮湘。未能观不骇，但遣泳相忘。
吴乡除夜歌三首·其一
作者：皇甫汸
朝代：明
体裁：七言绝句

兰烛流光照绮筵，椒盘倾酒度华年。汉庭白首何曾调，莫怪扬雄学草玄。
吴乡除夜歌三首·其三
作者：皇甫汸
朝代：明
体裁：七言绝句

荏苒流年去不回，夜深钟鼓莫相催。金樽放饮香醪尽，但遣春光醉里来。
吴乡除夜歌三首·其二
作者：皇甫汸
朝代：明
体裁：七言绝句

久宦空嗟江海身，故园今见岁华新。吴宫柳色寒烟里，不及长安易作春。
吴吏部馆闻陈氏洞箫
作者：皇甫汸
朝代：明
体裁：五言律诗

雅乐初调夏，宾筵飒已秋。将声传凤翼，合曲度莺喉。咽处非关怨，危时似寄愁。翩翩公子宅，直拟接秦楼。
吴子仁舟泛遣兴
作者：皇甫汸
朝代：明
体裁：七言律诗

湖上扁舟兴不违，春深何惜醉芳菲。寒生细雨花间湿，节近轻烟柳畔稀。散骑十年空未调，群鸥一夕已忘飞。溪边渔父休相问，楚客归来欲制衣。
吴子充留宿灵谷寺
作者：皇甫汸
朝代：明
体裁：五言律诗

共是攀游地，俄看去住心。分途松径暝，下榻草堂深。雨送灵花气，泉流广乐音。一灯谁与晤，知尔对支林。
吴子新馆宴别
作者：皇甫汸
朝代：明
体裁：五言律诗

竹下开亲宴，花前倒客觞。酒怜春夜促，泪与别情长。鹢首浮江路，莺声绕帝乡。新词休唱尽，浑欲断人肠。
吴山遇张幼于读书僧舍
作者：皇甫汸
朝代：明
体裁：五言律诗

栖寺犹言近，寻山入更深。拂帷花作雨，喧坐树鸣禽。乍可辞尘鞅，无须灭照心。西河索居意，今日在东林。
吴文部园中观秋千二首
作者：皇甫汸
朝代：明

彩架朱丝荡碧空，翩翩双蝶逐花丛。祗知神女能行雨，不道仙姬会御风。乍起花间渐出墙，只愁人远但闻香。娇容愿倩风为力，故制湘裙特许长。
吴文部园中观秋千二首·其一
作者：皇甫汸
朝代：明

彩架朱丝荡碧空，翩翩双蝶逐花丛。祗知神女能行雨，不道仙姬会御风。
吴文部园中观鞦韆四绝句·其一
作者：皇甫汸
朝代：明
体裁：七言绝句

綵架朱丝荡碧空，翩翩双蝶逐花丛。祗知神女能行雨，不道仙姬会御风。
吴文部园中观鞦韆四绝句·其三
作者：皇甫汸
朝代：明
体裁：七言绝句

�约云鬟恐髻偏，双钩玉笋蹴金莲。平明芳径休轻扫，留取人来觅翠钿。
吴文部园中观鞦韆四绝句·其二
作者：皇甫汸
朝代：明
体裁：七言绝句

乍起花间渐出墙，只愁人远但闻香。娇容愿倩风为力，故制湘裙特许长。
吴文部园中观鞦韆四绝句·其四
作者：皇甫汸
朝代：明
体裁：七言绝句

女伴年齐二六馀，争先跽巧气凌虚。个中飞燕身能惯，百遍看来总不如。
吴江夜泊有感·其一
作者：皇甫汸
朝代：明
体裁：七言绝句

日洛吴江霜气清，越乡姻树眼中明。虚传八月乘槎去，不似当年奉使情。
吴江夜泊有感·其二
作者：皇甫汸
朝代：明
体裁：七言绝句

江上停舟系水杨，伴人鸥鸟自成行。惊心一夕遥千里，不独秋深恨漏长。
吴溪夜泛
作者：皇甫汸
朝代：明

湖山西郭外，一往一为情。日夕看佳气，云霞不断生。野烟随径合，渔火隔溪明。渡口迎归处，犹能认棹声。
吴纯叔招游天池听讲解今为中丞墓
作者：皇甫汸
朝代：明
体裁：七言律诗

石径缘源此共攀，香林深处迥尘寰。寻游始讶春将尽，入室何知客到还。坐见雨花飞户外，时闻流水响松间。莲峰祗合开僧社，却笑滕公浪卜山。
吴纯叔挽词二首·其一
作者：皇甫汸
朝代：明
体裁：五言律诗

京兆新泉路，延陵旧世家。经庐闻诉笛，登垄起悲笳。素业空遗草，浮荣若梦华。同时裘马客，泪尽曲江花。
吴纯叔挽词二首·其二
作者：皇甫汸
朝代：明
体裁：五言律诗

年少推江左，才高妒洛阳。向晨星落落，叹逝水茫茫。座为亡琴冷，苔因断履荒。楚魂招不返，谁与擅词场。
吴纯叔解官初还投赠二首·其一
作者：皇甫汸
朝代：明
体裁：五言律诗

张邴意何如，还山喜遂初。相邀具尊俎，更得耦琴书。花下聊争席，林中任借车。幽怀宁用问，为谢楚江鱼。
吴纯叔解官初还投赠二首·其二
作者：皇甫汸
朝代：明
体裁：五言律诗

世网已能辞，云山从所思。那知投劾日，正及阅耕时。海近群鸥下，庭閒百草滋。看君无愠色，犹自恨归迟。
吴趋行
作者：皇甫汸
朝代：明
体裁：古风

吴趋自昔称嘉丽，画栋雕楹倾甲第。陈粟流衍充海陵，杂贿筒韬溢廛肆。两塘游舫载笙歌，十里娼楼结罗绮。津亭偃鼓昼不鸣，城门弛钥夜无闭。刺绣非关恤纬忧，呼卢岂解谈兵事。共道繁华景运开，宁知氛祲递为灾。矛鋋突入长洲苑，烽火燎起姑苏台。击钟连骑十万户，一夕化作咸阳灰。青眸没虏冢安在，白骨横野江吞哀。命将出师闻受脤，可怜名隳身亦殒。桓桓司马功最高，鸟尽弓藏翻构衅。吁嗟往事勿重陈，徙者稍复困稍振。岛夷举酒相庆饮，眼轻中国为无人。旃蒙夏五旄头现，御史台中传羽箭。风帆习险乘波涛，霜简宣威疾雷电。材官驺发躬秉麾，甲士先登汗交练。我军遇寇屯三沙，背水列阵聊一战。提壶挈箪争饷师，农不易耕市不变。夷奴倒戈遂折北，斩首千级日未昃。血染鲸鲵海水腥，气阚彪虎郊云黑。飞书奏凯献明堂，天子为进万年觞。金缯大赉颁内府，竹帛垂声纪太常。司勋作颂镌贞石，丰碑峨峨海壖立。父老览之皆感泣，举头但见长安日。欲往叩阍控天子，借君持斧坐镇此。功成麟阁图尔形，御史封侯自温始。
周以言黄圣长过余问疾
作者：皇甫汸
朝代：明
体裁：七言律诗

一丘栖病每经旬，二仲相过惜暮春。罗雀不知东郭骑，逢人初著北山巾。枝生肘上看非累，花落藩间悟是因。且覆清尊判尽醉，何曾灵药驻芳辰。
周以言黄圣长过我先人城南故居赋诗见示怅然答此
作者：皇甫汸
朝代：明
体裁：七言律诗

疏公别业倚荒城，三径萧条蔓草生。薛邑台池今日泪，平泉花石旧时盟。斋中岁序看驹隙，门外春风换鸟声。不是求羊同过客，题诗那得更伤情。
周以言黄圣长过我先人城南故居赋诗见示怅然答此
作者：皇甫汸
朝代：明

疏公别业倚荒城，三径萧条蔓草生。薛邑台池今日泪，平泉花石旧时盟。斋中岁序看驹隙，门外春风换鸟声。不是裘羊同过客，题诗那得更伤情。
和子安兄夜坐感秋
作者：皇甫汸
朝代：明

北户鸣蒐集，西堂落叶过。自惊秋兴发，并入夜情多。芳草萋零露，青溪急逝波。此时劳忆处，万里见明河。
和子安兄夜坐感秋
作者：皇甫汸
朝代：明
体裁：五言律诗

北户鸣螀集，西堂落叶过。自惊秋兴发，并入夜情多。芳草萋零露，青溪急逝波。此时劳忆处，万里见明河。
和徐子过秪园废寺有感
作者：皇甫汸
朝代：明
体裁：五言律诗

伊昔东林近，曾逢白社开。秪今茂草处，犹是散花台。鸟罢听经至，人无讲德来。宁知慈苑内，亦起雍门哀。
咏司中莲花
作者：皇甫汸
朝代：明
体裁：五言排律

尔是天泉种，来分水署芳。春花不竞艳，秋影自含香。叶以凝珠洁，条堪揽翠长。行歌临卫浦，言采忆吴乡。欢赏从倾盖，幽怀学制裳。将无托梅萼，同此照何郎。
咏扇
作者：皇甫汸
朝代：明
体裁：五言律诗

吴茧新传制，齐纨旧得名。尘来聊障面，歌罢尚持情。学月何曾满，怀风不奈轻。莫须逢内史，价始重稽城。
咏架上练
作者：皇甫汸
朝代：明
体裁：七言律诗

疋练高悬素影微，鲁邦东望是耶非。漫因龟手求灵药，欲趁纤腰制舞衣。浣处讵须悲墨翟，晴时长似对玄晖。秋风夜报砧声起，误落空房恨未归。
咏清虚殿水帘
作者：皇甫汸
朝代：明
体裁：五言排律

巧落银河上，轻垂玉槛前。莹将珠比缀，湛与露争悬。晴作巫阳雨，寒分太液泉。讵殊衔凤日，恍似濯龙年。影怯防钩卷，声长杂漏传。夜来承睿盼，沾洒湿星筵。
咏燕
作者：皇甫汸
朝代：明
体裁：五言绝句

来似随莺侣，归应却雁行。为问东邻社，何如王谢堂。
咏牛女
作者：皇甫汸
朝代：明
体裁：五言排律

针楼降灵妃，帐殿引仙娥。待月临鸾镜，行云罢凤梭。春心渺无限，秋水怅相过。广乐陈银汉，轻车驾玉珂。金飙回粉席，珠露洒香罗。乍至羞开扇，将归怯渡河。翻嫌欢晤促，讵减别愁多。花烛人间夜，新知展若何。
咏美人花烛次韵
作者：皇甫汸
朝代：明
体裁：五言律诗

含羞辞柳户，承宠侍兰床。玉以经磨润，花因乍折香。住歌云动綵，恋舞月留光。夏夜谁云促，春心自许长。
咏虞山倒影
作者：皇甫汸
朝代：明

今夜看山色，翻从一水中。溪岚乘月吐，岩翠合云空。波净明葭菼，沙寒落雁鸿。临杯挹仙桧，星影乱芳丛。
咏赠发二首·其一
作者：皇甫汸
朝代：明
体裁：七言绝句

宝髻斜安堕马妆，偷将鸾剪试分香。缠君玉腕劳相忆，底是春心如许长。
咏赠发二首·其二
作者：皇甫汸
朝代：明
体裁：七言绝句

鸦鬓双盘似楚云，聊将一缕赠夫君。枕边丝断情犹系，镜里香销恨岂闻。
哀弟子约四首·其一
作者：皇甫汸
朝代：明
体裁：五言律诗

两度悲兄泪，今为痛弟流。棣华翻委露，池草竟成秋。襁内孤儿泣，帷中少妇愁。独持遗草去，恐有茂陵求。
哀弟子约四首·其三
作者：皇甫汸
朝代：明
体裁：五言律诗

稀世才难合，忧时病易侵。形全应验玉，药误为投金。扪雀生前径，啼狐死后林。却怜遗令日，指季独伤心。
哀弟子约四首·其二
作者：皇甫汸
朝代：明
体裁：五言律诗

一官聊自免，万事若无营。琴综逍遥罢，书诠道德成。惠连嗟令弟，法护愧难兄。何悟桃园赏，重来异死生。
哀弟子约四首·其四
作者：皇甫汸
朝代：明
体裁：五言律诗

宾馆綦方绝，灵筵繐忽张。临池留翰在，抚座惜琴亡。花昼欢娱尽，灯宵涕泪长。犹言何水部，诗思满江乡。
哀张两生
作者：皇甫汸
朝代：明
体裁：五言排律

孝友悲张仲，才华伯氏先。怜兹双白璧，同尔閟黄泉。薤草何曾宿，棠华遂不妍。雁飞春陇外，鸰断夜台边。过客徒悬剑，生交或绝弦。临丧独无涕，齐物讵须年。
哀葛姬·其一
作者：皇甫汸
朝代：明
体裁：五言绝句

忽闻藏夜壑，非复绕阳台。何似行云意，犹堪入梦来。
哀葛姬·其二
作者：皇甫汸
朝代：明
体裁：五言绝句

妙手能操管，芳心解赠兰。香魂随宿草，祗作断肠看。
哀邝太史子元
作者：皇甫汸
朝代：明
体裁：五言律诗

别我燕台上，思君湘水边。那知归卧病，忽尔复经年。常建违行药，扬雄罢草玄。碧山应不远，立马泪潸然。
响水关
作者：皇甫汸
朝代：明
体裁：五言绝句

飞泉来断壑，声咽不堪流。何以函关客，遥心寄陇头。
哭侄阿乘三首·其一
作者：皇甫汸
朝代：明
体裁：五言律诗

生期嗣芳轨，奄忽抚灵车。竹下衔杯尽，苔前望履虚。膏帷初息照，尘榻尚留书。魂去依长夜，心伤十起馀。
哭侄阿乘三首·其三
作者：皇甫汸
朝代：明
体裁：五言律诗

长鱼疲侍疾，季琰妙通禅。毁性安疏节，无生得大年。松邱成异代，花径隔重泉。一见西河泣，谁能不泫然。
哭侄阿乘三首·其二
作者：皇甫汸
朝代：明
体裁：五言律诗

夙龄称独秀，弱质竟罹灾。一旦随朝露，千秋閟夜台。为山成复止，逝水去无回。始悟兰芳促，何应寿不材。
哭兄诗四首·其一
作者：皇甫汸
朝代：明
体裁：五言律诗

阮籍生前恸，黔娄死日贫。素书遗稚子，今事问何人。泉閟台空夜，阡开路岂春。缁衣一以敛，为谢洛阳尘。
哭兄诗四首·其三
作者：皇甫汸
朝代：明
体裁：五言律诗

才高翻见伐，曾是贵无能。满座思文举，同时惜彦升。门庭犹置笔，帷榻尚悬灯。祗自留遗草，将谁访茂陵。
哭兄诗四首·其二
作者：皇甫汸
朝代：明
体裁：五言律诗

物化居然尽，吾生讵有涯。援琴堪洒泣，展卷但兴嗟。大被虚姜寝，乌衣减谢家。一乖棠棣咏，几欲罢看花。
哭兄诗四首·其四
作者：皇甫汸
朝代：明
体裁：五言律诗

昔共欢娱地，今来倍怆然。隙驹惊电后，行雁断霜前。易悴同朝槿，难回似夜川。愧非摩诘弟，含涕辑遗篇。
哭子安兄四首·其一
作者：皇甫汸
朝代：明
体裁：五言律诗

拙宦空牵世，沉忧易损年。攀荆馀敝宅，让果荐灵筵。物化成千古，人亡隔九渊。平生佩刀在，感赠独潸然。
哭子安兄四首·其三
作者：皇甫汸
朝代：明
体裁：五言律诗

同枝怜四鸟，析羽在兹辰。埋玉开前兆，探镮验后身。奠刍南国士，留树越乡人。无复池塘梦，空馀芳草春。
哭子安兄四首·其二
作者：皇甫汸
朝代：明
体裁：五言律诗

昔侍尚书省，同趋建礼门。一朝随往化，何日更飞翻。泪尽堪流血，情来讵返魂。君苗徒毁笔，那复睹平原。
哭子安兄四首·其四
作者：皇甫汸
朝代：明
体裁：五言律诗

生年同过隙，何悟早藏舟。丧事门人给，遗文使者求。山川俱感涕，花月总关愁。尚说乌衣胜，伤心不忍游。
哭洞庭友人陆梓二首·其一
作者：皇甫汸
朝代：明
体裁：五言律诗

蒙叟能齐丧，荣期了悟终。一朝奄委化，万事若沦空。问字奇偏识，临书法最工。今来隐几处，长夜起松风。
哭洞庭友人陆梓二首·其二
作者：皇甫汸
朝代：明
体裁：五言律诗

老就青山隐，惊闻白日开。贫交复存几，死友重嗟来。僧舍依为寝，仙坛閟作台。临流送归处，逝水竟无回。
哭赵司空
作者：皇甫汸
朝代：明
体裁：七言律诗

同时奏赋谒承明，中岁论交叹死生。晞世有才非善用，道家为将忌功成。忽看马鬣新开冢，愁说燕然旧勒铭。烽火秪今东海上，几多人哭赵营平。
哭隐君陈善二首·其一
作者：皇甫汸
朝代：明
体裁：五言律诗

枫江西郭路，来哭竹林人。繐帐空凄雨，灵床但黯尘。交疏谁把臂，妻老独伤神。讵是于陵后，犹嗟仲子贫。
哭隐君陈善二首·其二
作者：皇甫汸
朝代：明
体裁：五言律诗

嗜酒同刘伯，沉江异屈平。祗疑中圣去，那解汨罗情。蔓草荣虚室，行楸偃敝城。最能明易理，何苦不谋生。
唐子应德自震泽返棹邀余夜晤
作者：皇甫汸
朝代：明
体裁：五言律诗

吴门烟渚夜，来泊泛湖船。秋水生衣上，岩云落酒边。远游多世愤，小隐谢时牵。莫问空山叶，相逢悲长年。
唐应德挽诗二首·其一
作者：皇甫汸
朝代：明
体裁：五言律诗

矢心怀北阙，扶病起东山。迢递萧关外，驱驰戎马间。龙韬聊自试，鹤驭竟无还。落尽淮南桂，悲来谁为攀。
唐应德挽诗二首·其二
作者：皇甫汸
朝代：明
体裁：五言律诗

奄弃人间世，空留海上营。三军齐洒泣，一市罢言征。凯乐成蒿唱，牙旗表素旌。更闻遗草在，犹是出师情。
喜王子至自浙中追饯蔡子
作者：皇甫汸
朝代：明
体裁：五言律诗

聚散非常迹，忧欢可具陈。忽闻剡水棹，来送秣陵人。尺素乡中信，莺花客里春。从今张敏梦，无夜不迷津。
四周寺访吴山人
作者：皇甫汸
朝代：明
体裁：五言律诗

徒步起江东，干时义气雄。倚鞍聊作赋，投笔未铭功。客岁长途雪，禅宵静院风。征西旌节尽，门下泣何穷。
四思诗 天界寺 其四 半峰上人禅诵处
作者：皇甫汸
朝代：明
体裁：五言律诗

城南多古寺，争得道林居。马过谈经后，乌来施食馀。人天长示灭，花月几沦虚。飞锡何时晤，东山欲致书。
四思诗 灵谷寺 其一 与子安兄施蔡二子尝同游
作者：皇甫汸
朝代：明
体裁：五言律诗

昔日同嘉侣，灵山访梵宗。雨馀颓寝画，泉递暝溪钟。迷路随群鹿，归途出万松。遥知草堂月，别后笑周颙。
四思诗 燕子矶 其二 群公于此饯别子安入越
作者：皇甫汸
朝代：明
体裁：五言律诗

祖帐都门道，离筵江馆时。花飞知孟夏，燕起计归期。良友同飙散，韶年与电驰。沧波流恨处，东望几愁思。
四思诗 牛首山 其三 徐公子招游
作者：皇甫汸
朝代：明
体裁：五言律诗

公子招欢地，牛山胜事存。心期惠远社，迹感孟尝门。竹院留宵榻，花岩驻午轩。临溪一相送，今日独谁言。
四月仙诞日友人昆弟集我萧斋琴酒间作有倡斯和
作者：皇甫汸
朝代：明
体裁：古风

桃核访初辰，蓬山伫灵迹。命驾纷行游，披帷犹屏息。敦余值二难，结客枉三益。雨馆霭馀清，云轩坐生白。丘琴发雅弹，邻酒泻芳液。泠然御鲲响，恍若骖鸾翼。吾意眷山水，何事饵金石。方达无生旨，安知有生怿。
四月八日赞佛
作者：皇甫汸
朝代：明
体裁：五言律诗

四禅开孟月，八解应芳辰。香梵迎祥盖，灯筵候法轮。观空成彼岸，戒寂示来津。髣髴金光里，如来此现身。
四月十四仙诞日因忆以言
作者：皇甫汸
朝代：明
体裁：五言律诗

令节启朱明，群仙降太清。蓂犹亏一叶，芝已秀三茎。磨镜非凡迹，悬壶岂世情。不知尘市里，何处觅周生。
四月十四日
作者：皇甫汸
朝代：明
体裁：五言律诗

仙家无甲子，吴俗纪生辰。首夏蓬山会，终宵脯枣陈。蓂犹未满荚，月已渐成轮。不见悬壶客，何由觅异人。
四月晦同吴纯叔憩刘氏园亭各赋以花下一壸酒为韵五首·其一
作者：皇甫汸
朝代：明
体裁：五言绝句

苒苒葵方朵，娟娟榴亦葩。不是河阳尹，那应县有花。
四月晦同吴纯叔憩刘氏园亭各赋以花下一壸酒为韵五首·其三
作者：皇甫汸
朝代：明
体裁：五言绝句

执热就东皋，陶然坐西日。无言会不常，所愿心相一。
四月晦同吴纯叔憩刘氏园亭各赋以花下一壸酒为韵五首·其二
作者：皇甫汸
朝代：明
体裁：五言绝句

簿领不知春，园亭忽逢夏。幸有盈尊酒，与君醉花下。
四月晦同吴纯叔憩刘氏园亭各赋以花下一壸酒为韵五首·其五
作者：皇甫汸
朝代：明
体裁：五言绝句

江南千里心，极北一回首。感兹水上萍，忍负杯中酒。
四月晦同吴纯叔憩刘氏园亭各赋以花下一壸酒为韵五首·其四
作者：皇甫汸
朝代：明
体裁：五言绝句

林深堪驻马，鸟宿不惊凫。坐遣花间月，慇勤上玉壶。
四美亭诗为大司成程舜敷作四首·其一
作者：皇甫汸
朝代：明
体裁：五言律诗

傍舍通幽径，为园惬近寻。花间馀讲席，墙际蔼儒林。后乘参多士，前贤契夙心。无言恋芳树，桃李自成阴。
四美亭诗为大司成程舜敷作四首·其三
作者：皇甫汸
朝代：明
体裁：五言律诗

炎夏相过地，清幽绝世氛。人从金马至，客向绛帷分。璧水窗中月，鸡山槛外云。定多观物趣，何止坐论文。
四美亭诗为大司成程舜敷作四首·其二
作者：皇甫汸
朝代：明
体裁：五言律诗

地为崇文辟，斋因讲德开。草深知秘殿，松杪见灵台。映户群峰入，环桥一水回。但能留问字，不假酒肴来。
四美亭诗为大司成程舜敷作四首·其四
作者：皇甫汸
朝代：明
体裁：五言律诗

周家重雍馆，汉室俨陪京。清旷多新苑，繁华总旧城。山疑瞻岱意，台即舞雩情。别有群英乐，非关胜美并。
四黄子赋诗送释印受戒之武林属余奉同
作者：皇甫汸
朝代：明
体裁：五言律诗

幻迹无安著，禅心任去留。杯从一夕渡，律向五时修。上竺多精舍，西陵近沃洲。题诗羡诸谢，惜别为汤休。
圆通寺
作者：皇甫汸
朝代：明
体裁：五言律诗

缁流栖梵处，不与俗情谐。花雨藏春径，松风扫夜阶。欲观一切法，来叩八关斋。渐觉忘言好，探游愧咏怀。
坐忆
作者：皇甫汸
朝代：明
体裁：五言律诗

坐忆唐人唱，还惊岁载阴。寒云下幽径，落日到荒林。遣兴刘伶酒，宣情叔夜琴。湘江归卧处，冉冉亦何心。
坐忽春暮拟结山游简我兄弟二首·其一
作者：皇甫汸
朝代：明
体裁：五言律诗

春芳馀复几，尘恋苦相仍。负杖才堪起，单衣已自胜。溪留花共入，山待月同登。欲往招公子，无言病未能。
坐忽春暮拟结山游简我兄弟二首·其二
作者：皇甫汸
朝代：明
体裁：五言律诗

闻君闭关处，趺坐学维摩。春色遥相待，流芳惜易过。逢鸥机事少，攀树隐情多。不税东山驾，投簪意若何。
塔影园
作者：皇甫汸
朝代：明
体裁：五言律诗

因山开别业，幻迹在南阿。映水疑浮鹫，临妆似影娥。綦诗咏青汉，竺偈颂澄波。牛首君登未，窗间校若何。
塘上夜泊与吴子新
作者：皇甫汸
朝代：明
体裁：五言律诗

停舟对亲昵，把酒话平生。花鸟非春事，湖山即旅情。寒烟下渔火，流水出钟声。年迹惊心里，能亡念合并。
塞上曲三首·其一
作者：皇甫汸
朝代：明
体裁：七言绝句

山城落日照居庸，抗岭回峦紫翠重。十月边关尘不起，万年陵寝雾常封。
塞上曲三首·其三
作者：皇甫汸
朝代：明
体裁：七言绝句

峨嵋山塞倚云霄，健马弯弓意气骄。夜半忽闻惊客汗，军中应识有嫖姚。
塞上曲三首·其二
作者：皇甫汸
朝代：明
体裁：七言绝句

复有黄花高插天，烽火不动龙庭烟。岂为王公曾设险，亦知将士会忧边。
塞下曲壬辰仲冬许中丞略地紫荆赋此寄之
作者：皇甫汸
朝代：明
体裁：古风

旆旌悠悠班马鸣，中丞十月行紫荆。易水冰坚夜可渡，阴山雪积云为平。毳幕遥悬徼外落，烽火直接单于城。候城猎猎天风高，堕指裂面吹如刀。草宿寒侵壮士铁，露下沾湿将军袍。袍袖音书字不灭，兰闺玉箸空啼血。朝廷本望树功勋，关塞那应怨离别。天子临轩试三辅，中丞秉钺巡行伍。落日筹边上封事，冲霜与卒同甘苦。男儿龙额志封侯，勒石须尽燕然头。羽书瀚海昨犹急，金缯通和非远猷。玄冬愿挟诸士纩，紫貂肯独蒙轻裘。君不见在廷颇牧文臣擅，一范能令敌心战。别墅或校谢安棋，理案常披左氏传。锁钥由来重北门，衣裳自是垂南面。此时月向陇头明，芦声吹入汉家营。昭王台上中丞帐，可使门无孺子缨。
壬寅岁除歌
作者：皇甫汸
朝代：明
体裁：古风

端居冉冉速流光，往事悠悠耿不忘。击剑总为行乐地，斗鸡曾结少年场。晚慕诗书才十五，因耽文史三冬苦。夜见萤飞车氏囊，朝看鱼出莱芜釜。从此家园懒不窥，长无乡曲誉相推。且甘寂寂龙蛇卧，安用区区燕雀知。一朝谒帝承明上，不惯随人走俗状。言将调笑恐侏儒，谓可优游取卿相。转盼今经二十年，循迹谁知事不然。由来直道时方忌，重以修能世岂怜。浮湘贾谊空投赋，执戟扬雄独守玄。君不见朱云四十始改节，远从博士受易说。逢时吐胆汉廷中，绕陛争呼丹槛折。又不见山公四十起郡吏，投传羞为部从事。遇主遂厕三公间，总揆还称百官治。我却无闻强度春，宦游减产久沈沦。未果官阶能复祖，非关郎署可潜身。坐惊芳岁明朝过，烂醉香醪勿重陈。
壬戌元日
作者：皇甫汸
朝代：明
体裁：七言律诗

律转残年已报春，开正倍觉物华新。门前杨柳同元亮，谷口莺花待子真。容鬓秪应惊马齿，梦魂谁复问鸡人。古来但愿生尧世，长守箕山幸此身。
壮歌行
作者：皇甫汸
朝代：明
体裁：古风

君不见男儿生年二十好任侠，落魄何曾问家业。暂从丧舍给吹箫，肯向侯门坐弹铗。相逢寒士解金装，悲歌同醉酒垆傍。上蔡总为牵犬地，平津俱是斗鸡场。一朝折节诵诗书，三冬已足五车馀。落笔言词妙天下，拔剑义气薄云衢。岁中超致大夫位，才高奈取公卿忌。报主宁须顾一身，使我但不登三事。世情翻覆有波澜，崎岖蜀道未云难。谗言兴处憎蝇口，峻法持来笑豸冠。误染凝脂身遂枉，徒抱忧心谁为谅。摺溺犹可干秦君，髡钳却是中郎将。自古成功四序迁，讵知倚伏有时旋。仲文枯树非全死，长孺寒灰亦复燃。可怜祸福递相因，堪嗟贫贱不相亲。安用先衔灞陵尉，祇应长谢翟门人。
夏日吴桥见访
作者：皇甫汸
朝代：明
体裁：五言律诗

逃暑掩柴关，清风喜乍攀。噫歌出嵩洛，招隐入湖山。离乱空凋鬓，穷愁为损颜。梁王方好客，何事倦游还。
夏日来凤亭小集各赋
作者：皇甫汸
朝代：明

首夏犹芳月，终宴就薰风。泛觞兰水上，置座竹林中。飞花代舞似，鸣鸟当歌同。笑将愁暂破，醉遣累俱空。更待西园景，留赏北山丛。
夏日游中峰寺二首·其一
作者：皇甫汸
朝代：明
体裁：五言律诗

向子怀名岳，孙生慕福庭。何时将陟远，兹地乃探灵。寒落岩前瀑，晴披嶂外屏。非因尘是染，谁识累为冥。
夏日游中峰寺二首·其二
作者：皇甫汸
朝代：明
体裁：五言律诗

牵世将奚适，眈山聊近寻。千林夏木秀，一径晚云深。给苑时游鹿，香床或戏禽。言思辞苦热，来此息慈阴。
夏日游虎丘
作者：皇甫汸
朝代：明
体裁：五言律诗

投迹期方外，名山羡水西。坐忘因竹径，归晚失花溪。覆殿炎云薄，移阶净日低。深公莫相笑，将买一丘栖。
夏日湖泛作采莲曲
作者：皇甫汸
朝代：明
体裁：乐府曲辞

雀舫疑杯度，虹桥似带萦。湖光湛处全无暑，云气浮时半有晴。此时流水歌声起，此日采莲殊未已。帆回橹转逐桥斜，树里溪边是妾家。翠裙妒杀风前叶，红粉娇于水上花。花开花落独含愁，人去人来不断游。玉斝醉霞何惜晚，瑶华零露易惊秋。秋露蒹葭没，秋水芙蓉歇。菱镜年年非故颜，荷衣夜夜空明月。
夏日湖泛作采莲曲
作者：皇甫汸
朝代：明

雀舫疑杯渡，虹桥似带萦。湖光湛处全无暑，云气浮时半有晴。此时流水歌声起，此日采莲殊未已。帆回橹转逐桥斜，树里溪边是妾家。翠裙？杀风前叶，红粉娇于水上花。花开花落独含愁，人去人来不断游。玉斝醉霞何惜晚，瑶华零露易惊秋。秋露蒹葭没，秋水芙蓉歇。菱镜年年非故颜，荷衣夜夜空明月。
夏日登广平城楼赠寇体乾
作者：皇甫汸
朝代：明
体裁：七言律诗

城东楼阁排云建，极北河山抱日浮。身上百层怀更放，眼当三辅望还收。愧无辞赋留王勃，幸有弦歌驻子游。为问长安何处是，莫因殊土忆并州。
夏日登牛首山徐公子席上赋二首·其一
作者：皇甫汸
朝代：明
体裁：五言律诗

爱客谢王孙，相邀款法门。林间皆幻境，花里即迷源。万壑江流转，双峰云气繁。寄言河朔兴，兹夕在祗洹。
夏日登牛首山徐公子席上赋二首·其二
作者：皇甫汸
朝代：明
体裁：五言律诗

出郭纡京览，寻山隔世缘。雁垂珠户塔，龙起石岩泉。法雨穿花外，慈阴憩树前。宁知禅寂处，曾是圣游年。
夏日访高子业大慈仁寺因登毗卢阁
作者：皇甫汸
朝代：明
体裁：五言律诗

福地标崇阁，仙郎习静楼。只疑人世外，浑傍帝城西。云汉身俱上，河山眼共迷。不知玄晤久，斜日在招提。
夏日过文太史问疾
作者：皇甫汸
朝代：明
体裁：七言律诗

长日因居访碧山，清风如造竹林间。门前不断轩车驻，庭下新滋带草閒。著作久探金匮秘，陆沈曾是玉堂还。从来妙说能除疾，可引枚乘一解颜。
夏时对酒歌
作者：皇甫汸
朝代：明
体裁：古风

春光奄忽朱明移，华丹委谢柔绿滋。白日幸长走苦热，清夜虽短坐忘疲。美人邀我入兰室，临池伏槛待月出。左宦空嗟轩冤年，閒居忍负琴尊日。万物萍浮无定踪，一身瓠落竟难容。江边冉冉老将至，世上悠悠时未逢。文章自古俱寂寞，富贵何如且行乐。云梦徒誇献赋田，天禄终惭校书阁。黄金为垒白玉浆，朱弦锦瑟泛清商。若为劝饮须酩酊，我为高歌生慨慷。明月渐升烛方灭，凉飔徐来缨欲绝。莫愁残夜已栖乌，但恐先秋早鸣鴂。
夏至日天子有事于方丘小臣太学斋居作
作者：皇甫汸
朝代：明
体裁：五言排律

凤甸方丘峙，龙舆大驾来。赤斿承烈日，碧殿净氛埃。天上帷城建，云中幔屋开。喜瞻周祀典，忝窃汉英材。暑谢唐文避，薰应虞舜催。明禋宣室里，徙倚泮宫隈。缯燎光仍焰，咸池舞更回。自非留滞客，徒怆失趋陪。
夏至日对雨简子约弟
作者：皇甫汸
朝代：明
体裁：七言律诗

麦风吹雨夜萧骚，诗兴朝来似省曹。占日正逢南陆候，朝天应想北宸劳。祠临泰畤陈琮璧，路出汾阴驻羽旄。莫以淹留虚从事，后车题赋待枚皋。
夏至病遣
作者：皇甫汸
朝代：明
体裁：古风

倏感青阳徂，俄值朱明届。有渰散朝霖，轻寒凝暮霭。如何芳菲日，犹是凄其态。情阑花鸟馀，兴绕云林外。未悟卫生因，徒寝谢家瘵。搔首倦簪裹，循腰缓衣带。风河易招损，尘网难祛碍。玄思谁与宣，劳歌示兹慨。
夕宴孙氏园亭
作者：皇甫汸
朝代：明

金谷犹良夜，花源即往时。承君开别馆，道客向前池。歌散云轻驻，杯长月暗移。莫持无限兴，留作去来思。
夜泊江州
作者：皇甫汸
朝代：明
体裁：五言律诗

浔阳江上夜，春月映残辉。风静微闻柝，潮回悉露矶。梦随吴地尽，魂向楚乡飞。岂但琵琶曲，能沾司马衣。
夜泊鲁桥胡中丞驰翰至披襟起坐秉烛读之沨沨乐章声中金石口占奉谢
作者：皇甫汸
朝代：明
体裁：古风

见君晴，别君雨。人向巫阳去，别君云作雨。思君月出云，疑是湘江上，猿啼不可闻。河水瀰瀰，获此双鲤。赠比琅玕，报匪琼玖。夜中不能寐，起坐理金声。山月为我明，河水为我清，思君不见那为情。
夜登灵岩
作者：皇甫汸
朝代：明
体裁：五言律诗

青山行处近，白社到来稀。城化途犹是，台倾殿已非。香泉流壑冷，花雨入林微。何事乌栖尽，僧船载月归。
夜过张子不值
作者：皇甫汸
朝代：明

偶随明月过君家，幽径无人自落花。书帙乱抛青玉案，尚余萤火挂窗纱。
夜过张子不值
作者：皇甫汸
朝代：明
体裁：七言绝句

偶随明月过君家，幽径无人自落花。书帙乱抛青玉案，尚馀萤火挂窗纱。
大石答子安
作者：皇甫汸
朝代：明
体裁：五言律诗

祖筵临水后，征马到山时。非自耽游赏，其谁奈别离。云封泉径杳，霜染石苔滋。莫道空门树，攀来不系思。
大祀南郊
作者：皇甫汸
朝代：明
体裁：七言律诗

天子迎阳礼上玄，翠华深驻紫坛前。忻逢扫地观周典，绝胜横汾幸汉年。帐殿旌旗寒映月，松门燔燎夜升烟。未奉神休陪扈从，羞将辞赋奏甘泉。
天宁寺迁内柩
作者：皇甫汸
朝代：明
体裁：五言律诗

翠翣辞官舍，灵筵启梵宫。香销灰劫后，泪尽雨花中。栖处知魂寂，归时悟色空。一从罗帐冷，不敢问春风。
天池山泉上饮眺
作者：皇甫汸
朝代：明
体裁：五言律诗

胜地探难极，深山到是缘。沉灰迷故劫，空水寄流泉。坐石情宜竹，看峰影入莲。杯乾还更酌，不醉为澄鲜。
天池旧寺
作者：皇甫汸
朝代：明
体裁：五言律诗

不尽青山路，行来岂畏深。花间惜春暮，云际惬幽寻。峭石回峦秀，长松夹陛阴。金河流梵处，非复属支林。
天池遇刘侍御张文学留宿僧房余先返棹
作者：皇甫汸
朝代：明
体裁：五言律诗

独往因春兴，相逢尽宿缘。散花初地雨，施食午时烟。山月分归照，龛镫就卧悬。无言去与住，谛想不离禅。
天津对月歌
作者：皇甫汸
朝代：明
体裁：古风

天津城外海潮生，杨柳堤边月正明。岐路终朝堪下泪，关山此夜倍含情。昨见光流金阙里，分明影傍瑶台起。怀璧虚从上国来，投珠莫向都门倚。迢遥兰桨旅人舟，寂寞罗帏思妇楼。失宠翻怜圆似扇，和光秖恨曲如钩。自同乌鹊枝间恋，那知蟾兔须臾变。秉烛南皮尚雅游，飞盖西园忆芳宴。几许清晖三五期，争得朱颜二八时。且共高阳纵饮去，安用成都访卜为。
天津荅子安兄
作者：皇甫汸
朝代：明
体裁：古风

别家五月渡江水，棹拂炎云入淮汜。行残六月臻卫流，凉飙一夕秋声起。眼中金阙已在望，手持玉杯喜相向。闻道长安有狭斜，明朝走马踏晴沙。莫将潞水桥边柳，看作玄都观里花。
天津访王在叔
作者：皇甫汸
朝代：明
体裁：五言律诗

要地烦开府，征途几泊船。涛因枚叔至，月就庾公圆。清啸楼中发，仁风海外宣。欢承樽俎上，听子细筹边。
天界寺
作者：皇甫汸
朝代：明

城南多古寺，争得道林居。马过谈经后，乌来施食余。人天长示灭，花月几沦虚。飞锡何时晤，东山欲致书。
天界寺访半峰上人闻已入楚
作者：皇甫汸
朝代：明
体裁：七言律诗

松关静闭座凝尘，童子花间笑候宾。挂却袈裟看有相，持来如意赠无因。昭丘直指弥天路，湘水遥通慧海津。衡岳若逢飞锡后，不知留偈与何人。
天界寺赠半峰上人
作者：皇甫汸
朝代：明

顾省纷俗婴，寻山惬幽趣。秋水净金河，寒云翳珠树。了看花落时，莫辨鸟还处。休公别来诗，江生拟将赋。
天风行
作者：皇甫汸
朝代：明
体裁：古风

有客骑驴何处来，高巾短褐俱尘埃。自言今晨万乘出，道傍亲睹銮舆回。龙斿远拂瑶坛降，凤扇徐承金殿开。文工武僚皆肃穆，秉笏鸣佩趋蓬莱。先生落落何为者，抱书独卧蓬蒿下。长卿犹陪上林从，子云亦扈甘泉驾。君不见迩来白昼天风高，沙飞砾走人叫号。出门举步动龃龉，何如闭门与子且覆杯中醪。
太华寺咏落花
作者：皇甫汸
朝代：明
体裁：七言律诗

缀幌沾筵各有因，长安万树总辞春。残妆带雨犹含泣，薄质随风易损神。信断御沟争似叶，香消清路不如尘。朝逢鹿女衔将献，證却从前色误身。
太华寺咏落花
作者：皇甫汸
朝代：明

缀幌沾筵各有因，长安万树总辞春。残妆带雨犹含泣，薄质随风易损神。信断御沟争似叶，香消清路不如尘。朝逢鹿女衔将献，证却从前色误身。
太平堤行
作者：皇甫汸
朝代：明
体裁：古风

太平门外古崇堤，嘉树扶疏夹路垂。负郭尽为芳草地，沿湖直绕白云司。当时王贡总仙才，况是承恩北阙来。御史府中乌半宿，尚书门下骑双回。青山几度朝陵节，玄水曾流祓洛杯。鸣珂再过平沙道，问舍多为后来少。已看奏赋甘泉宫，每忆传诗临海峤。惊心岁序易经春，举目湖山宛自新。含香不睹游兰客，息影徒逢爱树人。由来聚散皆无定，欲寄相思那可因。
太平堤行
作者：皇甫汸
朝代：明

太平门外古崇堤，嘉树扶疏夹路垂。负郭尽为芳草地，沿湖直绕白云司。当时王贡总仙才，况是承恩北阙来。御史府中乌半宿，尚书门下骑双回。青山几度朝陵节，玄水曾流韨洛杯。鸣珂再过平沙道，问舍多为后来少。已看奏赋甘泉宫，每忆传诗临海峤。惊心岁序易经春，举目湖山宛自新。含香不睹游兰客，息影徒逢爱树人。由来聚散皆无定，欲寄相思那可因。
太行道赠汪子之并州
作者：皇甫汸
朝代：明
体裁：古风

君不见太行之阻当重关，孟门中豁不可攀。虬峰千仞跨海外，鸟道百折盘云间。神功尚识五丁力，穆幸犹闻八骏还。巉巉兹地危哉艰，古来行者摧心颜。子独何为昧垂堂，仗剑驱车走太行。非因捧檄快毛义，何莫回驭从王阳。吁嗟乎人情丘壑未云险，世事风波在转眼。李陵台上望乡处，襄子桥边感恩去。丈夫弃繻归有期，安用牵衣苦留住。
奉和子安春日轩中读丹经之作
作者：皇甫汸
朝代：明
体裁：古风

徵君抱沈瘵，平子起忧端。测化芳春日，叹逝清河澜。同心开宝帙，托慕在金丹。将从餐霞侣，共举乘云翰。寓言不可究，玄理何能殚。探崖石髓秘，采岳玉芝残。朝嗟秪用老，暮笑且为欢。绿尊命高酌，朱弦被雅弹。但遣物累尽，岂辞人益难。颓龄勿谓促，达生庶自宽。
奉和子约夏日郊居五首·其一
作者：皇甫汸
朝代：明
体裁：七言绝句

炎日遥从瘴岭还，新开幽径竹林间。南中六月浑无暑，犹记衙斋对雪山。
奉和子约夏日郊居五首·其三
作者：皇甫汸
朝代：明
体裁：七言绝句

坐倚桐阴岸角巾，谁堪裹服起迎宾。杜门却笑曹颜远，何事因疏恨故人。
奉和子约夏日郊居五首·其二
作者：皇甫汸
朝代：明
体裁：七言绝句

用世无能恰似樗，坐惊啼鸟落花馀。边生僻性惟耽卧，纵使临池亦懒书。
奉和子约夏日郊居五首·其五
作者：皇甫汸
朝代：明
体裁：七言绝句

梦鹿初醒日上迟，戏禽偏爱午阴时。隐侯新制郊居赋，不遇王筠未解知。
奉和子约夏日郊居五首·其四
作者：皇甫汸
朝代：明
体裁：七言绝句

三亩芳园带草堂，一行作吏久荒凉。乌衣乐事多清夜，莫向春池梦别长。
奉和家兄山中喜雪十二韵
作者：皇甫汸
朝代：明
体裁：五言排律

忆昨天门雪，飘飖下紫宸。计时方社享，协日已郊禋。圣主元无逸，斋心况有神。瑶花不隔夜，琪树自先春。畯喜哗驰道，官仪俨从臣。幸祠卑视汉，登禅耻言秦。萍泽游空豫，桑林祷独真。叨陪扈跸列，曾奉属车尘。念子俱留滞，题诗更绝伦。洛中应减价，海内实遗珍。黄竹赓歌意，青霄感慨身。遥思文似者，谯是荐雄人。
奉太夫人夜汎扬子
作者：皇甫汸
朝代：明
体裁：五言律诗

萝月映芳洲，兰舆在桂舟。万山云入夜，一水镜为秋。惜别浑忘渡，承欢强作游。明朝断肠处，不与共东流。
奉答子安兄
作者：皇甫汸
朝代：明
体裁：古风

江郭改故阴，家园蔼新霁。柔条始发林，芳草渐纡砌。潘居信为閒，扬亭况重闭。曰余忝明时，与子承嘉惠。分省各有愆，佐郡惭所莅。暂就北山招，转惬东田税。情忘桃李言，迹岂匏瓜系。感遇兴长谣，来章缅幽契。
奉答子安兄
作者：皇甫汸
朝代：明

江郭改故阴，家园蔼新霁。柔条始发林，芳草渐纡砌。潘居信为闲，杨亭况重闭。曰余忝明时，与子承嘉惠。分省各有愆，佐郡惭所莅。暂就北山招，转惬东田税。情忘桃李言，迹岂匏瓜系。感遇兴长谣，来章缅幽契。
奉讯子安
作者：皇甫汸
朝代：明
体裁：五言律诗

闻尔岩栖处，乘云且弄霞。绿匀临槛竹，红减过墙花。观妙从无欲，全生出有涯。因声寄同病，何日遇丹砂。
奉谢王司驭惠方
作者：皇甫汸
朝代：明
体裁：古风

与君阙下逢，恍记壶中别。高驾凌云烟，芳姿若冰雪。狂走众方惊，心醉自相悦。安知问马言，独守养鸡说。金丹何日成，瑶章终岁掇。倘承清燕馀，无轻鸿宝诀。
奉赠张补之学士同蔡比部作
作者：皇甫汸
朝代：明
体裁：七言律诗

生逢明主幸同时，侍从常看列禁墀。赐出秘书延阁校，奏来辞赋掖庭知。西京旧史聊相访，南国人伦正在兹。更道张华能爱士，席间荀陆最承私。
奉送再赋
作者：皇甫汸
朝代：明
体裁：五言律诗

向来游宦侣，试问几人存。暂驻东林驾，因携南浦尊。临溪攀柳细，绕塔落花繁。讶得休公怨，谁能不黯魂。
妙华庵登楼望太湖
作者：皇甫汸
朝代：明
体裁：五言律诗

野寺人天外，危楼烟雨中。三山凭槛接，一水挂帆通。浪迹俱成幻，浮生并悟空。壮游浑已倦，徒自愧长风。
始发滇中
作者：皇甫汸
朝代：明
体裁：五言律诗

荒外倦游日，南中归去情。春心同社燕，旅迹任江萍。自恨拂衣晚，谁云脱屣轻。独怜山太宰，门下绝嵇生。
始登南明山
作者：皇甫汸
朝代：明
体裁：七言律诗

名山终日俯南郊，出郭才闻十里遥。直向千峰探化阁，暂依双树息尘镳。梁横断壑云常覆，涧落疏泉雪未消。莫讶使君非好静，桓伊今受远公招。
始登玄墓
作者：皇甫汸
朝代：明
体裁：五言律诗

邓尉开山久，轮王结宇深。湖光同练水，梅树即珠林。客兴乘春霁，僧斋过午阴。望中枝勿剪，无碍是禅心。
始至澶州作
作者：皇甫汸
朝代：明
体裁：古风

自我谢郎曹，朅来守吏局。塌翼怀奋飞，低眉就羁束。驱役遵旄丘，兴歌睇淇澳。愧乏沂海谣，何以佐明牧。幸寡宣城辞，间可理尺牍。升既等陵乔，沉亦悟陂复。芳草合江程，清猿伫旋毂。卫水日东流，因之鉴心曲。
始至澶州作
作者：皇甫汸
朝代：明

自我谢郎曹，朅来守吏局。塌翼怀奋飞，低眉就羁束。驱役遵旄丘，兴歌睇淇澳。愧乏沂海谣，何以左明牧。幸寡宣城辞，间可理尺牍。升既等陵乔，沉亦悟陂复。芳草合江程，清猿伫旋毂。卫水日东流，因之鉴心曲。
子安
作者：皇甫汸
朝代：明
体裁：五言律诗

恭承东省拜，怅望北辰遥。香寝分宵直，花天散早朝。吏情春更逸，诗兴日应饶。空有双凫舄，无因渡玉桥。
子安兄入虞山因寄
作者：皇甫汸
朝代：明
体裁：五言律诗

问水乘源去，看山入画游。披衣岩雾积，飞盖洞云流。尘鞅从兹谢，冥筌不外求。瑶坛有嘉树，莫作桂丛留。
子安初制巾服履赠之
作者：皇甫汸
朝代：明
体裁：五言律诗

何事平原服，翻同楚客衣。将从东洛隐，宁羡尚方归。云卧轻偏适，山居懒不违。因声报王贡，情已昔年非。
子安席上漫赋
作者：皇甫汸
朝代：明
体裁：七言绝句

失路那堪事远行，离筵愁杀起新声。琵琶总是江州泪，羌笛都为陇水情。
子安新构虎丘山庄题赠
作者：皇甫汸
朝代：明
体裁：五言律诗

河阳新别业，松径宛然存。流水才周舍，青山正在门。弹琴忘物累，拄杖听禽言。岂必长安道，栖迟可避喧。
子安自常熟归道虞山之胜因赠
作者：皇甫汸
朝代：明
体裁：五言律诗

雅兴寻丹壑，幽探历翠微。观泉鉴水德，攀石落岩晖。灵梵将尘远，仙源与世违。自惊南郭卧，言访北山归。
子安馆中言别迟蔡子不至
作者：皇甫汸
朝代：明
体裁：五言律诗

今夕西堂燕，明朝南浦人。雨滋将别泪，花黯欲离神。烛下停杯久，门前嘶马频。所期殊未至，含意独谁申。
子安馆中言别迟蔡子不至
作者：皇甫汸
朝代：明

今夕西堂燕，明朝南浦人。雨滋将别泪，花黯欲离神。烛下杯停久，门前嘶马频。所期殊未至，含意独谁申。
子浚庭中玉兰盛开感赋
作者：皇甫汸
朝代：明
体裁：七言绝句

香销玉树更生春，不见当年种玉人。莫道有情非草木，半垂未展似伤神。
子约
作者：皇甫汸
朝代：明
体裁：五言律诗

相思南望尽，问讯北来稀。潘县花仍发，吴门燕几飞。谈经伯氏被，献寿老亲闻。知尔鸰原上，春风自咏归。
子约北归对酒奉答
作者：皇甫汸
朝代：明
体裁：古风

三载游京辇，一朝旋故疆。岂不眷华省，恻怆在帷堂。未习舟涂险，安知轨路长。宵征无淹泊，晨发怀不遑。辞燕献芳岁，踰楚变青阳。入门问家难，奚止庭径荒。置酒相慰劳，临食增慨慷。已谢子舆乐，徒缅孝标伤。谅乏缓龄药，胡取驻颜浆。风河有至诚，云壑且高翔。
子约好谈玄理尝养一鹤每清宵唳彻余斋偶获其匹赋诗识喜属余和焉
作者：皇甫汸
朝代：明
体裁：七言律诗

苏眈雅好应谁似，日对仙禽绝世氛。行傍瑶琴聊独引，飞来缑岭忽成群。雪中弄影时同舞，月下和鸣几处闻。览物与君浑念昔，乘轩曾亦滥机云。
子约庭中赏紫牡丹作进酒歌悼张子
作者：皇甫汸
朝代：明
体裁：古风

人逢花下偏宜酒，况复名花世罕有。魏公园中擅品奇，贵妃宫内传名久。此种云自洛阳来，江左移将不易开。纤纤映日新妆丽，袅袅临风舞袖回。珍重祗怜倾国色，沈沦肯惜少年才。密友看花记昔时，张仲当筵亦太痴。一曲强簪花调笑，百杯犹诉酒行迟。但见芳菲花不改，空思鸡黍人何在。春风解道有时还，朝露宁知莫相待。可因白发耻看花，若个朱颜得驻霞。兄弟谢庭多乐事，世人徒数季伦家。
子约弟使楚被谴会于澶渊
作者：皇甫汸
朝代：明
体裁：七言律诗

春风河上驻征骖，河柳初回淑气含。得罪十年辞汉省，采芳何日下湘潭。情怜棣萼来相倚，迹似浮云去不堪。君到梁园好题赋，莫将留滞叹周南。
子约弟校书东閤
作者：皇甫汸
朝代：明
体裁：七言律诗

君从都水入雠书，何似更生在石渠。笔札尚方初赐后，绨缃中秘总颁馀。高才自合随金马，博物还应辩鲁鱼。长日迟回劳汗简，芸香携得满簪裾。
子约弟调官因寄
作者：皇甫汸
朝代：明
体裁：五言律诗

同是冥飞羽，俱为世网牵。金无汉廷誉，玉有楚人怜。兴减弹冠日，情违襆被年。何如赋归去，偕隐密山前。
子约弟过余书斋值余卧病对桃花赋诗而去作此奉解
作者：皇甫汸
朝代：明
体裁：七言绝句

羞将明艳媚芳辰，闭户桃花浪作春。独立迟回君莫讶，此中多是解迷人。
子约患臂奉讯
作者：皇甫汸
朝代：明

静摄应无恙，尘劳暂有亏。才非类拥肿，德或似支离。燕坐停琴后，朝霖罢灌时。向来观化意，翻讶肘生枝。
子约方有南役而余亦将北上作
作者：皇甫汸
朝代：明
体裁：七言律诗

自怜出处何尝定，为恋明时更起家。路指两乡纡宦辙，江分八月引仙槎。峰回雁信传来易，岁晚兰芳欲寄赊。到忆燕昭台上望，楚天西尽是章华。
子约日耽内典因赠
作者：皇甫汸
朝代：明
体裁：五言律诗

积雨淹幽径，高云翳远峰。披经诠范绩，就佛礼何颙。华悴观朝槿，清虚鸣夜蛩。非缘禅悟早，那使宦情慵。
子陵祠
作者：皇甫汸
朝代：明
体裁：五言律诗

问水下桐津，看山入富春。花源别是路，鱼鸟自为邻。独作垂竿客，多惭荐藻人。沧波流不尽，何以溯芳尘。
孙生芹谈数学
作者：皇甫汸
朝代：明
体裁：五言排律

童时闻学易，到处有贤名。北海聊相访，中郎定早迎。人称盲子夏，自笑隐君平。玄理知牺性，占书著鸟情。囊应百钱足，座可一言倾。战胜能齐物，何烦问此生。
孙生读书道院兼示新诗因答
作者：皇甫汸
朝代：明
体裁：五言律诗

挟策青溪上，垂帷昼不开。雨忘流麦去，霞记种桃来。变幻云仙宅，荒凉伪主台。兴公奋嘉藻，何异咏天台。
孝感道中托宿观音庵
作者：皇甫汸
朝代：明
体裁：五言律诗

为客倦秋暮，投僧忽夜深。台云藉草色，檐月徙松阴。过去空陈迹，归来违素心。此时猿与雁，并是助沾襟。
安宁乃杨太史客居处乐人多按其词被之管弦
作者：皇甫汸
朝代：明
体裁：七言绝句

曹植疑神赋奈何，徐陵新体丽情多。争如供奉清平调，翻入南中子夜歌。
安平元夕对闽客作
作者：皇甫汸
朝代：明

邑少弦歌惟戍鼓，村无烟火只渔灯。吴趋彩艳闽珠灿，一样思归两未能。
安平元夕对闽客作
作者：皇甫汸
朝代：明
体裁：七言绝句

邑少弦歌惟戍鼓，村无烟火只渔灯。吴趋綵艳闽珠灿，一样思归两未能。
安隐寺
作者：皇甫汸
朝代：明
体裁：五言律诗

人天即此路，花雨见空台。刹尽南朝建，经多西土来。碑荒残藓合，僧定野棠开。了悟身如幻，何须访劫灰。
宋宪使见访之闽
作者：皇甫汸
朝代：明
体裁：七言律诗

曾记腰章宰邑年，忽看持节下江天。种成桃树留遗泽，折取梅花赠别筵。横海楼船聊自泛，悲秋辞赋有人传。闽中为报烽烟息，前席行当赐召还。
定州过开元寺登塔壁间有武宗宸翰
作者：皇甫汸
朝代：明
体裁：七言律诗

贝殿花飞二月春，攀游那负众生身。翠华象辂来先帝，丹壁龙文护有神。塔倚云霄非世界，莲开灯火自星辰。不辞酩酊归清夜，直拟扶摇向紫宸。
宝光寺
作者：皇甫汸
朝代：明
体裁：五言律诗

四山栖梵处，一径杳然深。岁久惟看树，台荒半宿禽。远江横落日，寒殿下秋阴。独坐观冥理，宁知静者心。
宝林寺访徐绍卿疾不遇
作者：皇甫汸
朝代：明
体裁：五言律诗

客思因秋极，禅心独夜持。乍来行药处，曾是散花时。空梵留支座，残经罢董帷。东林但闻鸟，日暮怅何之。
客京解嘲
作者：皇甫汸
朝代：明
体裁：七言律诗

承恩二十已馀年，薄命那知屡播迁。曾向郡斋吟处眺，亦从邻客醉中眠。书藏名岳翻婴网，赋就长门未卖钱。裘马五陵同伴少，白头犹草子云玄。
宫词
作者：皇甫汸
朝代：明
体裁：七言绝句

禁城柳色蔼春晖，江上龙舟去若飞。典笥预开金锁待，君王初进五时衣。
宬皇史
作者：皇甫汸
朝代：明
体裁：乐府曲辞

宬皇史，函帝籍。金为匮，石为室。签汇绨缃部甲乙。迩文华，充武库。简鸿儒，雠豕误。于万斯年守之锢。
宿太华寄答周子
作者：皇甫汸
朝代：明
体裁：五言律诗

移文谢周子，余在草堂眠。竹径云初合，薇轩月自悬。秋光涵一水，夜雨净诸天。即境虽云异，看心共是禅。
宿太华山寺
作者：皇甫汸
朝代：明
体裁：五言律诗

昆明积水上，特秀太华峰。寺远云间塔，山深午后钟。庭花閒自落，海鸟偶相从。一就松斋宿，晨关报己慵。
宿幽栖寺赠海天上人
作者：皇甫汸
朝代：明
体裁：五言律诗

投迹空山夜，皈心此问禅。锡飞辞岳后，杯弃渡江年。花落仙岩近，松深净榻悬。融师双树下，见尔一灯传。
宿玄真观
作者：皇甫汸
朝代：明
体裁：五言律诗

暂谢直城中，因栖羽士宫。秋声上苑别，芳树小山同。玄览何能遣，幽思或未通。祗馀悬解意，可以息微躬。
宿祖堂寄子安兄
作者：皇甫汸
朝代：明
体裁：五言律诗

洛并机云入，山违求典寻。散花迷棣萼，听鸟怅鸰心。吴越人天渺，齐梁岁月深。西堂何处梦，遥夜寄东林。
宿茅山道院
作者：皇甫汸
朝代：明
体裁：七言律诗

逶迤仙径礼神君，缥缈三峰锁白云。丹洞桃花春正发，星坛瑶草岁常芬。山间鍊药人难识，天上吹笙世讵闻。独宿便思成道去，夜深鸾鹤幸来群。
宿黄陂县乡人宋司士携酒过话
作者：皇甫汸
朝代：明
体裁：五言律诗

花县停骖处，芹斋送酒来。客身俱是寄，乡思若为裁。夜静月当户，秋深露泫台。无言一官冷，犹自乐群材。
寄严左相
作者：皇甫汸
朝代：明
体裁：七言律诗

平津开阁直城东，门远云天岂易通。政治古来推魏相，文章今复见燕公。蒲车特赐因优老，彤矢先颁为报功。闻说边疆频奏捷，也知神算自帷中。
寄严相公
作者：皇甫汸
朝代：明
体裁：五言排律

为问东山傅，閒情近若何。汉京红日远，台岭白云多。高枕临泉石，悬车在涧阿。岁遗中使出，日给县官过。朝请辞鸡唱，宾从断雀罗。散金无隐赐，取酒似酬歌。却老身逾健，调元体自和。平津门下望，章水隔烟波。
寄云谷上人
作者：皇甫汸
朝代：明
体裁：五言律诗

栖霞信灵境，灭迹企前规。松覆梁王宇，苔荒江总碑。鲈归秋兴后，猿定夜禅时。怨别心千里，惟应江水知。
寄何白二仪制
作者：皇甫汸
朝代：明
体裁：五言律诗

帝里承恩日，仙曹典礼时。共趋门下省，同草殿中仪。文藻推西蜀，才华重左司。莺花春色远，何处寄相思。
寄侍二首·其一
作者：皇甫汸
朝代：明
体裁：五言绝句

遇花思舞夜，睹柳忆颦时。可道钱江上，行云有梦知。
寄侍二首·其二
作者：皇甫汸
朝代：明
体裁：五言绝句

家住吴趋市，书传越践城。病来因染色，魂去为钟情。
寄冯守
作者：皇甫汸
朝代：明
体裁：五言律诗

解章辞剧郡，初服返长林。五马一相别，双鱼杳复沉。晴州芳草合，幽谷白云深。祗羡机心息，年年入汉阴。
寄刘谏议畿
作者：皇甫汸
朝代：明

经年尺素未曾题，长夏郊居懒自宜。北虏尘飞榆塞日，西京灰满柏梁时。中朝望属阳司谏，左掖吟怜杜拾遗。定有封章回圣主，莫须焚草避人知。
寄吕光禄
作者：皇甫汸
朝代：明
体裁：七言律诗

闻买山庄天姥连，千峰紫翠一窗前。陪京散署聊堪寄，光禄司勋是右迁。胜事暂将图画检，音徽近有尺书传。年来太白东游兴，乡梦时从剡水悬。
寄吴医隐殊胜寺二首·其一
作者：皇甫汸
朝代：明
体裁：七言绝句

闻尔禅房结隐居，斋心终日对真如。常明万叶青莲火，为照窗前五色书。
寄吴医隐殊胜寺二首·其二
作者：皇甫汸
朝代：明
体裁：七言绝句

宛转金河接上池，祗园亦有杏花枝。门前自施迷方药，何用长安市里知。
寄呈孙宗伯于南都
作者：皇甫汸
朝代：明
体裁：七言律诗

陵山遥带石城东，信是云霄路莫通。红叶昼题传妙句，紫薇晴对忆高风。将移相印新提上，暂掌纶笺旧陛中。勿谓散曹忘夙夜，汉家典礼二京同。
寄唐应德
作者：皇甫汸
朝代：明
体裁：五言律诗

南国逢新岁，东山怀故人。弃官如脱屣，轻世学垂纶。象外能齐物，尊中却累身。不知芳草色，何似茂陵春。
寄唐应德编修
作者：皇甫汸
朝代：明
体裁：七言律诗

避世曾看隐石渠，幽情终自反班庐。门前爱树因栽柳，郭外疏泉学养鱼。谈笑每从林叟晤，浮沈翻混野人居。年来尺素长相忆，莫作嵇康不寄书。
寄子约弟
作者：皇甫汸
朝代：明
体裁：五言律诗

两地承严窜，同时罢省郎。因书问舟楫，何日下沅湘。客梦频栖月，征途欲戒霜。平生题赋意，那得倦游梁。
寄子约桃坞别业
作者：皇甫汸
朝代：明
体裁：五言律诗

隐居思令弟，行役愧予昆。花隔南州榻，蓬深北郭门。委怀惟素帙，寄兴有清尊。乡梦因之望，时能到陆浑。
寄孔督学
作者：皇甫汸
朝代：明
体裁：七言律诗

宪府新开越水东，瀛洲似与海门通。谈经直采先秦上，文学多陪后乘中。一自西京辞宿卫，遂令南国奉馀风。几人修刺怀衣袖，犹恨无从谒孔融。
寄宋大理
作者：皇甫汸
朝代：明
体裁：五言律诗

三辅平反久，无冤定有谣。年随芳草换，山间白云遥。花色留潘县，莺声忆汉朝。莫因辞赋苦，宋玉鬓先凋。
寄寇体乾方伯
作者：皇甫汸
朝代：明
体裁：七言律诗

与君结绶分畿县，并是看花年少时。阙下凫迎仙令舄，省中鸦散尚书期。别来岁月空陈迹，怅望云山几梦思。何事越邦频得借，西湖应起寇公祠。
寄廖鸣吾学士
作者：皇甫汸
朝代：明
体裁：五言律诗

一自辞供奉，凭谁问卜居。朝园艺槿后，夕浦采兰初。宋玉工题赋，任安待报书。莫将憔悴色，空对楚江渔。
寄张幼于庐所
作者：皇甫汸
朝代：明
体裁：五言律诗

旧卜徵君冢，新题孝子乡。入林逢鹿死，绕树见乌翔。坐处无青草，攀时但白杨。知君废莪久，挥涕不成章。
寄忆
作者：皇甫汸
朝代：明
体裁：七言绝句

江东烽火已难知，乱后那堪更别离。总有乡书传驿使，开缄不省是何时。
寄忆
作者：皇甫汸
朝代：明

江东烽火已难知，乱后那堪更别离。纵有乡书传驿使，开缄不省是何时。
寄忆任黄州
作者：皇甫汸
朝代：明
体裁：七言律诗

汉室任延最有名，楚邦为政尽称平。相逢已觉新知乐，一顾翻将远窜轻。云净沧江春与汎，月明赤壁夜同行。归来故国愁无限，总是閒居赋不成。
寄忆盛二仲交
作者：皇甫汸
朝代：明
体裁：五言律诗

与君何地别，遥自旧京归。日日寒潮落，年年旅雁飞。山川白云间，烽火素书稀。莫问平原宦，幽情已拂衣。
寄怀王道思三首·其一
作者：皇甫汸
朝代：明
体裁：古风

姱行每招愆，荣名乃为累。弱冠怀夙龄，登庙成华器。宁知洛阳才，祗取汉庭忌。愿因天际归，及此河干伺。
寄怀王道思三首·其三
作者：皇甫汸
朝代：明
体裁：古风

本乏希世姿，翻为逢时误。良友岂不怀，遄征讵遑顾。日暮劳所思，凌风未成晤。将从梦寐求，缅邈山川路。
寄怀王道思三首·其二
作者：皇甫汸
朝代：明
体裁：古风

忽散游梁客，来作过吴人。朝发胥江汭，夕济蠡湖津。还山一何迅，行路多苦辛。临水欲相送，停云庶可因。
寄所亲
作者：皇甫汸
朝代：明
体裁：五言律诗

故国吴关外，遥心楚水东。九秋日易尽，万壑路难穷。民俗非夷旧，人言与蜀通。因书报亲串，行始达黔中。
寄故园兄弟
作者：皇甫汸
朝代：明

旅迹原无定，尘躬且未宁。心将齐塞马，梦屡到原。世事吴宫草，年华楚水萍。从来堪洒泪，郭外是新亭。
寄故园兄弟
作者：皇甫汸
朝代：明
体裁：五言律诗

旅迹原无定，尘躬且未宁。心将齐塞马，梦屡到原鸰。世事吴宫草，年华楚水萍。从来堪洒泪，郭外是新亭。
寄故园兄弟
作者：皇甫汸
朝代：明
体裁：七言绝句

春风茂苑棠花发，夜月湘江雁影回。康乐题诗劳梦寐，平原羁宦不归来。
寄柬王一元美二首·其一
作者：皇甫汸
朝代：明
体裁：五言律诗

一掬燕城泪，闻君返故乡。草间逢鹿扰，松际有乌翔。宦忆中郎省，辞当七子场。名成身见累，浑欲弃青箱。
寄柬王一元美二首·其二
作者：皇甫汸
朝代：明
体裁：五言律诗

闻尔閒居日，悲来赋未成。候门无杂吊，西坐有馀情。淮水流难涸，虞丘树易惊。上书恩不贷，感泣谢缇萦。
寄王地曹湖上
作者：皇甫汸
朝代：明
体裁：七言律诗

禁湖秋尽渺芙蓉，忆尔幽居定几重。掌赋久应知户口，披图一为辨提封。云深自指桥陵树，水静如闻阁道钟。信是仙源人不到，惟馀明月得相从。
寄王定州
作者：皇甫汸
朝代：明
体裁：七言绝句

秋日遥思春别君，花飞不见雁来群。风流刺史浑无事，坐对浮图弄彩云。
寄王稚卿
作者：皇甫汸
朝代：明
体裁：五言律诗

一自楚乡别，再逢吴苑春。风尘愁作吏，江汉远怀人。驿路梅花发，祠堂柳色新。将从渔父问，湘水隔迷津。
寄王维桢地曹
作者：皇甫汸
朝代：明
体裁：五言律诗

并是衔新命，俱来守旧京。时违空往迹，事在每关情。草绿长千里，江清建业城。寄君须自爱，己矣负平生。
寄王维祯户曹
作者：皇甫汸
朝代：明
体裁：七言律诗

扶病寻真宿羽坛，尘踪那识是秦官。山中瑶草传情易，天上琼枝会面难。华省久淹犹执戟，明时须爱但加餐。应徐零落元瑜逝，莫以风流忆建安。
寄田希古江州
作者：皇甫汸
朝代：明
体裁：七言律诗

清秋闭户悲离索，京兆田郎望尔赊。忆昨独趋江右命，只今谁对省中花。雨馀滕阁朝寻碣，月落浔阳夜泛槎。岁序惊心浑蟋蟀，烟波回首又蒹葭。
寄答华子潜学士
作者：皇甫汸
朝代：明
体裁：五言律诗

自余辞汉省，君亦解文园。雁信犹能达，鱼焚可重言。风尘江上泪，花月梦中魂。不及秦淮水，西流向国门。
寄罗达夫于雪浪阁二首·其一
作者：皇甫汸
朝代：明
体裁：五言律诗

一自看花罢，俱为泛梗人。余栖吴苑月，君卧洞门春。道在惟宗鲁，文成欲过秦。关山戎马后，何处嗣音尘。
寄罗达夫于雪浪阁二首·其二
作者：皇甫汸
朝代：明
体裁：五言律诗

抗疏辞金马，谈经就碧山。阅川嗟浪逝，忘世觉云閒。即了期言下，相逢恐梦间。兹游非泛雪，讵作剡溪还。
寄莫宪使
作者：皇甫汸
朝代：明
体裁：五言律诗

不睹鱼中素，宁知隔岁情。一官聊自免，万事若无营。发为辞刘白，书因去赵成。思君对烟草，江上唤愁生。
寄蔡子木
作者：皇甫汸
朝代：明
体裁：七言绝句

越山高并吴山接，汉水流兼江水长。闻道衡阳有飞雁，将诗遥为达中郎。
寄蔡衡州
作者：皇甫汸
朝代：明
体裁：七言律诗

一官报尔今河朔，千里怀人楚水长。花发几回思建业，雁飞何处是衡阳。讼庭不废京华牍，燕寝其如留省香。日日江头闻送客，空于诗卷恨钱郎。
寄许东侯中丞防禦昌平
作者：皇甫汸
朝代：明
体裁：七言律诗

东山归卧久辞喧，北阙重来慰至尊。分阃正当三辅地，侍祠多在茂陵园。黄金尽散因收士，白马长驱为报恩。旧日忘年文酒客，帝乡犹阻孔融门。
寄许中丞
作者：皇甫汸
朝代：明
体裁：七言律诗

马上相逢关右使，袖中因出陇头书。功高自乞还私第，道远犹烦问索居。涕泪吴台仍走鹿，传言秦地半为鱼。年来无限苍生恨，总卧东山可晏如。
寄许仲贻同年
作者：皇甫汸
朝代：明
体裁：七言律诗

冰泮双鱼达帝乡，题书一为问行藏。山中岁月相思久，海上烽烟涕泪长。纵酒偶忘邻媪舍，看花曾记少年场。五陵车马多豪贵，每过城南避子将。
寄许夔州
作者：皇甫汸
朝代：明

城开白帝锦江连，见说仙郎出守年。虎患已从邻境去，猿声偏近郡斋前。相如文藻流巴蜀，黄霸功名在颍川。应是汉庭求吏治，非关相府贱英贤。
寄谈尹
作者：皇甫汸
朝代：明
体裁：七言律诗

看君白晢美脩髯，早岁明经起孝廉。卜筑近郊同沈约，上书辞邑似陶潜。梁溪夜静惟高枕，惠岭朝来正在檐。几欲怀人招隐去，尚惭为吏未能兼。